# REPUBLIKA HRVATSKA

# ZAGREBAČKA ŽUPANIJA

**GRAD SAMOBOR**

**Gradsko vijeće**

KLASA: 021-05/17-01/4

URBROJ: 238-11-04/3-17-2

Samobor, 12.07.2017.

## ZAPISNIK

s 2. sjednice Gradskog vijeća Grada Samobora, održane 12. srpnja 2017. godine u prostorijama Gradske vijećnice Grada Samobora, Trg kralja Tomislava 5, Samobor.

**Započeto u 14.00 sati**.

**NAZOČNI VIJEĆNICI:** Petra Babojelić, Franjo Bedeničić, Miljenko Bišćan, Željko Bošković, Davor Daničić, Marinko Džepina, Irena Franceković, Damir Gorišek, Maja Gračanin, Ivan Horvat, Vinko Jaklenec, Đurđica Jančikić, Ivan Kaselj, Svebor Labura, Željko Mataušić, Lovro Mihelić, Andrija Noršić, Ivan Patekar, Zlatko Rešetar, Vladimir Skendrović, Damir Skok, Miran Šoić, Ivana Šolčić, Franjo Štefanić, **te je naknadno stigla** Irena Kapor

**PROČELNICA:** Ana Vlah

**OSTALI:**

* Krešo Beljak, gradonačelnik Grada Samobora
* Sanja Horvat Iveković, zamjenica gradonačelnika Grada Samobora
* Željko Stanec, zamjenik gradonačelnika Grada Samobora
* Željko Radovanić, Mario Anušić, Valentina Horvat, Zvonko Župančić, Juro Horvat, pročelnici upravnih tijela Grada Samobora
* Krunoslav Znika, v.d. pročelnika Upravnog odjela za gospodarstvo
* Tamara Mekinjić, unutarnja revizorica
* Ivica Karoglan, direktor Komunalca d.o.o.
* Krešimir Jelić, direktor Odvodnje Samobor d.o.o.
* Antun Oklopčić, direktor Energo Metana d.o.o.
* Mirjana Dimnjaković, Jelena Vojvoda, Vladimir Čerkez, Martina Trošelj, ravnatelji ustanova Grada Samobora
* Sandra Ivanuš, v.d. ravnateljice Dječjeg vrtića Grigor Vitez
* Mladen Žitković, zapovjednik Javne vatrogasne postrojbe Grada Samobora
* Željko Koščica, predsjednik Vatrogasne zajednice Grada Samobora
* Marijana Radek, tajnica Samoborskog športskog saveza
* Stjepan Črnjak, predsjednik Zajednice tehničke kulture Grada Samobora
* Josip Petrić, viši referent za informatičke poslove u Uredu gradonačelnika

**Predstavnici sredstava javnog priopćavanja.**

**ZAPISNIČARKA:** Nada Gorišek

 **MIRAN ŠOIĆ** – pozvani ste na 2. sjednicu Gradskog vijeća koju sam sazvao kao predsjednik Gradskog vijeća na današnji dan u 14.00 sati, te prije otvaranja sjednice molim gđu Anu Vlah, pročelnicu Gradske službe Grada Samobora da prozivkom utvrdi nazočnost vijećnika.

**ANA VLAH** – Pristupamo utvrđivanju kvoruma na sjednici prozivkom vijećnika.

**MIRAN ŠOIĆ** – Utvrđujem da je od 25 vijećnika na današnjoj sjednici za sada nazočno 24, a prema informaciji čujemo da će se gđa Irena Kapor pridružiti oko 15.00 sati, jer ima obaveze na poslu.

Prije no što započnemo sa sjednicom molim vijećnika Vinka Jaklenca, koji nije bio nazočan na konstituirajućoj sjednici, da ustane i da da svečanu prisegu, čiji tekst ću ja pročitati, a on će izgovoriti riječ "Prisežem" i isto vlastoručno potpisati.

**"Prisežem da ću prava i obveze vijećnika Gradskog vijeća obavljati savjesno i odgovorno, radi gospodarskog i socijalnog probitka Grada Samobora i Republike Hrvatske, da ću se u obavljanju dužnosti vijećnika pridržavati Ustava, zakona i Statuta Grada Samobora i da ću štiti ustavni poredak Republike Hrvatske".**

**VINKO JAKLENEC** - Izgovara riječ "prisežem", te u znak pristanka istu vlastoručno potpisuje.

**MIRAN ŠOIĆ** - Prije utvrđivanja dnevnog reda predlažem da verificiramo Zapisnik s konstituirajuće sjednice Gradskog vijeća Grada Samobora održane 13.06.2017. godine.

Zapisnik ste dobili uz materijale, svi ste ga pročitali, pa pitam da li ima ikakvih primjedbi, prijedloga, izmjena, dopuna?

**IRENA FRANCEKOVIĆ** - Na str. 2. imate štamparsku grešku gosp. Darko Nekić se zove, a ne Nikić.

**MIRAN ŠOIĆ** - Da li ima još primjedaba?

Ako nema, dajem naš zapisnik s konstituirajuće sjednice na glasanje. Tko je za?

Nakon provedenog glasovanja Gradsko vijeće Grada Samobora jednoglasno je (24 "za") donijelo sljedeći

**ZAKLJUČAK**

**I.**

Verificira se Zapisnik s konstituirajuće sjednice Gradskog vijeća Grada Samobora održane 13. lipnja 2017. godine, u tekstu kao što je dan u materijalima za sjednicu, s time da se na str. 2. kod navoda gospodina Joška Bulea, u drugom paragrafu ispravi pogreška gdje piše "gosp. Darka Nikića", a treba pisati "gosp. Darka Nekića".

**II.**

Tekst Zapisnika prilaže se ovom zaključku i njegov je sastavni dio.

**MIRAN ŠOIĆ** - Uz današnji materijal primili ste i Dnevni red, koji ste vjerojatno svi pročitali s materijalima, imamo dosta točaka, tu je 26 točaka koje moramo odraditi, a 27. je ona da još možemo dobiti ostale informacije.

Da li ima prijedloga za dopunu dnevnog reda, ako nema dajem dnevni red na glasanje.

Tko je za ovakav Dnevni red kakav je u prilogu?

Nakon provedenog glasovanja Gradsko vijeće Grada Samobora jednoglasno je (24 "za") usvojilo sljedeći

**DNEVNI RED**

1. Izbor potpredsjednika Gradskog vijeća
2. Izvješće o radu trgovačkog društva Komunalac d.o.o. za 2016. godinu
3. Izvješće o radu trgovačkog društva Odvodnja Samobor d.o.o. za 2016. godinu
4. Izvješće o radu trgovačkog društva Poduzetnički centar Samobor d.o.o. za 2016. godinu
5. Izvješće o radu trgovačkog društva Energo Metan d.o.o. za 2016. godinu
6. Izvješće o radu Gradske knjižnice Samobor za 2016. godinu
7. Izvješće o radu Pučkog otvorenog učilišta Samobor za 2016. godinu
8. Izvješće o radu Samoborskog muzeja za 2016. godinu
9. Izvješće o radu Ustanove za upravljanje sportskim objektima Sportski objekti Samobor za 2016. godinu
10. Izvješće o radu Javne vatrogasne postrojbe Grada Samobora za 2016. godinu
11. Izvješće o radu Vatrogasne zajednice Grada Samobora za 2016. godinu
12. Izvješće o radu Samoborskog športskog saveza za 2016. godinu
13. Izvješće o radu Zajednice tehničke kulture grada Samobora za 2016. godinu
14. Izvještaj o poslovanju Dječjeg vrtića Izvor za 2016. godinu
15. Izvještaj o poslovanju Dječjeg vrtića Grigor Vitez za 2016. godinu
16. Prijedlog zaključka o odabiru najpovoljnijeg ponuditelja u postupku javne nabave udžbenika za učenike osnovnih škola na području grada Samobora
17. Prijedlog zaključka o odobravanju sklapanja Ugovora o kupoprodaji nekretnina na području k.o. Rakovica (Gmajna) i k.o. Samobor (Vučja jama)
18. Prijedlog zaključka o davanju prethodne suglasnosti na Prijedlog statutarne odluke o izmjenama Statuta Osnovne škole Bogumila Tonija
19. Prijedlog zaključka o davanju prethodne suglasnosti na Prijedlog statutarne odluke o izmjenama Statuta Osnovne škole Samobor
20. Prijedlog zaključka o davanju prethodne suglasnosti na Prijedlog statutarne odluke o izmjenama Statuta Osnovne škole Milana Langa
21. Prijedlog zaključka o davanju prethodne suglasnosti na Prijedlog statutarne odluke o izmjenama Statuta Osnovne škole Mihaela Šiloboda
22. Prijedlog zaključka o davanju prethodne suglasnosti na Prijedlog statutarne odluke o izmjenama Statuta Osnovne škole Rude
23. Prijedlog zaključka o izboru članova radnih tijela Gradskog vijeća:
24. Odbora za mjesnu samoupravu
25. Odbora za financije i proračun
26. Odbora za imenovanje ulica i trgova
27. Odbora za gospodarstvo, poduzetništvo, obrtništvo i ulaganja
28. Odbora za komunalne djelatnosti
29. Odbora za društvene djelatnosti i brigu za mladež
30. Odbora za zaštitu okoliša i prostorno uređenje
31. Odbora za poljoprivredu i šumarstvo
32. Odbora za turizam i ugostiteljstvo
33. Odbora za socijalnu skrb i zdravstvo
34. Odbora za hrvatske branitelje iz Domovinskog rata
35. Odbora za predstavke i pritužbe građana
36. Odbora za međugradsku i međunarodnu suradnju
37. Odbora za korekciju i usklađenje granica naselja, mjesnih odbora i

 gradskih četvrti

1. Povjerenstva za ravnopravnost spolova
2. Prijedlog odluke o imenovanju Gradskog povjerenstva Grada Samobora za procjenu šteta od elementarnih nepogoda
3. Prijedlog zaključka o imenovanju Povjerenstva za provođenje natječaja za prodaju nekretnina i pokretnina u vlasništvu Grada Samobora čija pojedinačna vrijednost prelazi 1.000.000,00 kn, odnosno 0,5% iznosa prihoda
4. Prijedlog zaključka o ukidanju statusa javnog dobra na kč. br. 5519/4, k.o. Samobor
5. Ostale informacije.

MIRAN ŠOIĆ - Prije prelaska na dnevni, evo da i našu 2. sjednicu započnemo s tzv. našim "Aktualnim satom" koji je reguliran Poslovnikom Gradskog vijeća člankom 142., pitanja se mogu postavljati usmeno, a ukoliko želimo pismeno tada moramo, u pravilniku piše, pismeno predati prije same sjednice.

Otvaram "Aktualni sat", a na početku sjednice se najavio gosp. Ivan Horvat.

**IVAN HORVAT** - Htio bih govoriti o problemu koji se događa na cesti Bregana - Grdanjci. Isto bih molio medije da informaciju o tom problemu na adekvatan način prenesu našim građanima, jer svakodnevno imamo upite, što je s odronom preko puta Remontnog zavoda na granici između Slovenije i Hrvatske, na potoku Bregana. Za one koji ne znaju tamo je pola ceste, jedan kolni trakt, u dužini od cca 20 do 30 metara onesposobljen za vožnju na vrlo važnoj prometnici. Na prometnici na kojoj dnevno prolaze stotine kamiona koji šoder voze iz Škrobotnika, a da ne govorim o osobnim automobilima lokalnog stanovništva, o svadbama koje se gore organiziraju, o biciklistima koji gore idu vikendima. Prema tome vrlo gust promet, a vrlo nezgodno mjesto na kojem se to dogodilo, naime to je zavoj i to nepregledan zavoj, vozači kamiona ne mogu uočiti jedan drugog zbog visokog drveća koje raste uz Breganu. Prema tome, odron se dogodio, ne znam točno kada, ali ima ohoho mjeseci. Što da vam kažem, kakva je to opasnost za promet, sva sreća da se do sada nije ništa dogodilo, iako je baš na tom mjestu poginuo jedan motociklista u vrijeme kad je cesta bila cijela. Što učiniti? Znam da je gradska uprava sve učinila što je u njezinoj moći, znam isto tako da je problem rješenja negdje više u sferama naših ministarstava i raznih uprava, uprava za vodu, uprava za šume, uprava za zaštitu okoliša. Vidimo da nam tu nešto ne štima, jer ono što se događa u lokalnoj samoupravi, a od interesa je za građane, ne može riješiti lokalna samouprava. Zato vas lijepo molim, odnosno molim predstavnike, čelnike gradske uprave, da dodatne napore ulože kako bi se taj problem riješio, da se ne daj Bože što dogodi. Danas kada sam išao nasred tog odvojka zastavljen je promet, jer jedan dolazi s jedne strane, drugi s druge strane i nisu se vidjeli, i tko će se sada maknuti. Nitko od nadležnih neće biti kriv jer je sve uredno obilježeno, prometnim znakovima, ograničenje brzine, ali tko će obuzdati one lude šofere kamiona koji jurcaju po toj našoj cesti. Zašto se to događa? Da li je to zbog one ribice koja se pojavila u Bregani, odnosno koja je tamo nekad obitavala, jer ja vas uvjeravam da je više tamo nema. Nema je pogotovo, od kada se talog iz Samoborke kamionima vozi u Škrobotnik i iskrcava se u potok Breganu, odnosno Škrobotnik, i Škrobotnikom preko Bregane na ušće Save. Nikakvog živog stvora poslije toga nema na toj relaciji, nema pastrve, nema perša, a kamoli blistavca, ja ga u životu nikad nisam vidio. Zar je taj blistavac važniji od ljudskih života, trebamo to uvjeriti nekoga u tim upravama koji taj problem ne rješava. Evo toliko, hvala.

**MIRAN ŠOIĆ -** Gosp. Stanec da li možete dati nekoliko riječi, odgovora.

**ŽELJKO STANEC** - Što se tiče samog konkretnog pitanja uvaženog vijećnika gosp. Horvata, on je čak djelomično dao nekoliko odgovora. Sigurno da problem postoji, ali nije na Gradu Samoboru rješavanje tog vodotoka, to je nadležnost Hrvatskih voda. Bez obzira na to, prethodila su dva sastanka u Hrvatskim vodama i zajedno je dogovoreno da će Grad Samobor napraviti, tj. izraditi projekt, odnosno potvrdu glavnog projekta na temelju koje će se sanirati taj odron. Znači, sve one aktivnosti koje su vezane uz sam vodotok, odnosno obalnu utvrdu, to će napraviti Hrvatske vode, a Grad Samobor će iz svojih sredstava, Održavanja cesta, sanirati tu prometnicu. Nijedan posao ne možemo odrađivati prije nego dobijemo suglasnost nadležnih institucija na tu dozvolu, a u ovom slučaju radi se o potvrdi glavnog projekta. Dokumentacije je napravljena, čak su i Ministarstvo zaštite okoliša dali suglasnost na taj naš projekt i mislim da će se kroz nekih dva, najduže tri tjedna realizirati, odnosno ishoditi ta potrebna dokumentacija. Kada se to napravi otići ćemo u Hrvatske vode i na ovaj način, što sam malo prije obrazložio, riješiti taj problem.

**VLADIMIR SKENDROVIĆ** - Prvenstveno se želim zahvaliti, dobio sam odgovor u pisanom obliku na vijećničko pitanje, na konstituirajućoj sjednici. Moram konstatirati da je odgovor promašen, jer nisam postavio ovo pitanje, ono se vidi iz Zapisnika. Pitao sam koga smo tužili, tko nas je tužio, razlozi utuživanja itd. Cifre su mi bili poznate i ranije. Mogu jedino konstatirati da su vrlo zanimljivo stali na granici javne nabave od 199.000,00 kn, što je vrlo znakovito, slijedom Zakona o javnoj nabavi je u direktivi, za ovakve slučajeve se sklapaju okvirni sporazumi, kad se ne zna unaprijed što ćemo i koliko ćemo plaćati, a koji nas spašavaju od nepredviđenih situacija i onda je to vrlo lako i transparentno rješivo. To je što se tiče odgovora na vijećničko pitanje, dakle nisam zadovoljan, jer odgovor je pogrešan.

Moje pitanje na aktualnom satu je vezano uz požurnicu, koju je Grad Samobor dobio od tijela Državne uprave, vezano uz naš zahtjev na pristup informacijama u 2015. godini. Išlo je u siječnju i ožujku ove godine, nažalost nismo dobili nikakav odgovor, po tome se nije postupalo. Zanima me zbog čega se nije postupalo, jer ne vidim niti jedan pravovaljani razlog da se ti podaci ne daju van, zaista ne vidim razloga, nema nikakve zloće u tome, nego samo da zaključimo tu priču jedanput i podvučemo crtu. Hvala lijepa.

**MIRAN ŠOIĆ** - Budući da se radi na jednom dužem vremenskom razdoblju kada nismo, pa predlažem da pisani odgovor dobijemo za ovo pitanje, idući puta pa ćemo vidjeti dalje.

**IRENA FRANCEKOVIĆ** - Imam pitanje u vezi izvršenja Proračuna za 2016. godinu, na prošloj sjednici smo potvrdili izvješća bez diskusije, bilo je samo jedno pitanje, međutim mislim da bi se morali malo pozabaviti rezultatom Proračuna za 2016. godinu, s obzirom da je on, odnosno preneseni manjak podloga za izvršenje Proračuna u 2017. godini. Naime, prošlogodišnji proračun je već planiran s manjkom, manjak je ostvaren u većem iznosu nego što je to bilo u planu, a velika razlika je nastala u ostvarenju prihoda. Naime, koliko se ja snalazim, izostali su prihodi od prodaje nefinancijske imovine od 15.000.000,00 kn planiranih izvršeno je samo 1.200.000,00 kn, to bi značilo da 14.500.000,00 kn nije izvršeno, pa bih voljela znati zbog čega je do toga došlo, što čini tu stavku, te da ako nam sada to nisu u mogućnosti, da nam gradske službe to obrazlože pismenim putem. U konačnici manjak prihoda koji je nastao prošle godine kada se sve zbroji je nekakvih 1.200.000,00 kn koji bi trebao biti prenesen kao početna stavka ove godine. U 2017. godini u planu koji se mogao pronaći i koji je usvojen i nalazi se na gradskim stranicama, kaže da višak prihoda iz prethodne godine iznosi 2.800.000,00 kn, znači s ovih 1.200.000,00 kn manjka već smo u planu ove godine startali s nekakvih 4.000.000,00 kn manjka. Voljela bih obrazloženje tih stavaka.

**MIRAN ŠOIĆ** - Predlažem ako može kratki odgovor, ako ne onda pismeno pripremimo, budući da je to dosta široka materija za sljedeću sjednicu u pisanom obliku.

**ŽELJKO STANEC** - Mislim da će najbolji odgovor dati pročelnik za financije gosp. Radovanić.

**ŽELJKO RADOVANIĆ** - Na sljedećoj sjednicu ću imati jednu točku koja se zove Rebalans Proračuna. Da bi razgovarali o rebalansu proračuna 2017., imat ćemo još jednu prethodnu točku, a to je prihvaćanje poslovnog rezultata, dakle to prethodi iz 2016. godine. U tom dijelu ćemo zapravo vidjeti još jednom osvrt na ukupnu 2016.

Samo jedna kratka digresija. Manjak u 2015. je postojao, višak od 2.000.000,00 ili 3.000.000,00 kn, sada nemam papire sa sobom, volio bih kada tako raspravljam da stvarno raspravljamo o točci dnevnog reda koju tog momenta imamo, jer onda imamo sve dokumente sa sobom. Znači imali smo višak u poslovanju prethodne godine, u 2016. godini smo ostvarili manjak, jasno je da je razlika između viška i manjka sadašnje stanje koje je još uvijek manjak, to je onako u načelu, sada se taj manjak iskazuje, to je fiskalno načelo, ne iskazuje se samo razlika između prihoda i rashoda, nego po izvorima. Kada se iskazuje po izvorima, onda dolazimo do zbunjujućih nekakvih situacija, a jedna od njih je ovo što je poštovana vijećnica pitala, tako da ćemo mi u Rebalansu vidjeti da 800.000,00 kn, samo primjera radi navodim jedan, imam viška komunalne naknade koju sada prenosim u trošenje za 2017. godinu, iako sam ja planirao višak od 1.000.000,00 kn, a ispalo je 1.800.000,00 kn, ali će ispasti veći manjak od nefinancijske imovine nego što smo ga mi onda planirali i što smo ga predvidjeli i dobro je to štovana vijećnica vidjela, a to ima veze s prodajom zemljišta, s prodajom gradilišta. Dakle, nije nigdje ništa nestalo, nego građevinski radovi na pripremi zemljišta, na višoj vrijednosti zemljišta da bi ono bilo u funkciji prodaje, prodaje su sa 2016. godine prenesene u 2017. godinu. Evo, ja već sada moram reći da imamo ostvarenih negdje oko 5.000.000,00 kn po tom osnovu u ovoj godini. Detaljnije mogu i pisano ako se inzistira dati odgovor, ali ću više o tome, vrlo rado i uobičajeno, uz točku dnevnog reda na sljedećoj sjednici kada će biti rebalans.

**MIRAN ŠOIĆ** - Da li ste zadovoljni s ovim ili treba još pisani odgovor ili kada ćemo to imati na dnevnom redu, kako kaže pročelnik.

**IRENA FRANCEKOVIĆ** - Može obrazloženje na sljedećoj sjednici.

**ZLATKO REŠETAR** - Imam pitanje vezano za katastarsku općinu, odnosno kada smo spomenuli Rakovicu, Gmajnu. Kolika je ukupna investicija Grada u uređenje te k.o., odnosno koliko smo potrošili na prometnice i infrastrukturu? To su one nekretnine koje ćete sada prodavati, pa da znamo koliko nas je sve to koštalo, a koliko ćemo prihodovati.

**ŽELJKO STANEC** - Znam iz kojeg je razloga pitanje postavljeno, da li će se uopće isplatiti ulaganja konačno. Da naravno, 3.500.000,00 kn je uloženo u kompletnu infrastrukturu, znači uređenje cesta, osim asfaltiranja naravno, izgradnje nogostupa, plin, kanalizacija, voda, struja, sve što je potrebno. Prihod koji očekujemo od toga je cca 18.000.000,00 do 20.000.000,00 kn.

**IRENA FRANCEKOVIĆ** - Imam još jedno pitanje vezano je za, lokalpatriotizam, selo Kladje, naselje kako se to već slavno zove, postoji tamo jedna Planinska ulica koja vodi realno nigdje, završava u šumi, asfaltirana je asfaltom koji je poprilično dobro postavljen na debljinu preko 5 cm, što nije uobičajeno da se u našem gradu tako dobro asfaltiraju ulice, postavljena je javna rasvjeta na betonskim stupovima, vidi se otprilike iz svakog djela grada Samobora, svijetli kao Betlehem. Zanima me koliki su bili troškovi izgradnje takve ceste, koja realno ne služi nikome, osim vikendašima, kojih ima nekoliko i koji tamo obitavaju povremeno tokom godine? S obzirom da u gradu Samoboru postoji niz ulica koje nemaju javnu rasvjetu i koje su ulice devastiran. Ulice po kojima djeca navečer idu iz škole su nerasvijetljene, a tamo se svijetli u šumi ne znamo kome. Voljela bi znati koliko je to koštalo i u koju namjenu je to napravljeno?

**KREŠO BELJAK** - Zahvaljujem se gđi Franceković na postavljenom pitanju. To je naime pitanje kojeg sam ja sam sebi postavio, prije otprilike osam godina kada sam vidio rasvjetu koja vodi u šumu, pa smo se onda raspitali o kome se radi, tko je toliko moćan da se može dovesti dvadeset ili trideset stupova javne rasvjete i sve ono o čemu ste pričali, ali nije to sve, tamo ima i drugih infrastrukturnih objekata koji su napravljeni, pa smo došli do zaključka da je riječ o jednom gospodinu koji je član jedne stranke, koja je zastupljena u Gradskom vijeću, ali u opoziciji je, nije vaša naravno, i koji je dovoljno moćan da može puno toga u ovom gradu. Da može biti fizički nasilnik, a nikada ne odgovarati za to, da može sa 47 ili 48 godina života biti umirovljenik, iako je u naponu snage, da može biti jedan od vođa prosvjednika u šatoru, punih godinu i više koliko je bio tamo, da može biti baš sve i da mu nitko ništa ne može. Eto, dovoljno je moćan da može preskočiti gradske strukture i napraviti sve ono što je napravljeno tamo, velika većina mimo Grada i mimo Proračuna gradske uprave Grada Samobora.

Ako hoćete možemo mu zajedno uputiti pismo, mogu ja u ime Grada poslati pismo da se očituje gradskoj vijećnici, to vam je susjed, pa ako želite imati posla s njim, sretno.

**DAMIR SKOK** - Nije toliko pitanje, to je više podrška gosp. Horvatu i njegovom pitanju ceste na Žumberak. Jedna replika gosp. Stanecu. Naime nemam ovdje podatak kada se taj odron dogodio, ali u svakom slučaju zbog opasnosti svega, mislim da je to preko godinu dana, ako nije oprostite, onda blizu godinu dana. Mislim da bismo, ne znam gosp. Stanec, koji su sve problemi, to je vjerojatno Županijska cesta, ali takvi odroni i tako opasna cesta i takva područja, mislim da bi se trebalo puno efikasnije i brže raditi. Hvala Bogu da nitko još nije stradao, ali zabrinjava me ta sporost kojom prilazimo takvim problemima, odnosno ako je potrebno bilo kakvu podršku dati od svih nas da se taj problem što brže riješi. Mislim da bi to trebalo biti stvarno prioritet, s obzirom na važnost ceste i opasnost samog zavoja.

**MIRAN ŠOIĆ** - Gđa Irena je imala repliku, nisam vidio ispričavam se.

**IRENA FRANCEKOVIĆ** - Samo bih htjela odgovoriti gosp. gradonačelniku, ne vidim razloga da se netko u ovom gradu nekoga boji. Ne vidim niti razlog da bi se ja sada trebala bojati susjeda, mislim da to nije ispravan stav, a poznavajući gosp. Beljaka, mislim da se niti on baš nikoga ne boji, pa mislim da odgovor nije baš išao u dobrom smjeru. U svakom slučaju ja sam za to, ako Grad nije sudjelovao ni na koji način u financiranju te ceste da na neki način tražimo očitovanje od tog gospodina da objasni građanima Samobora te uvjete.

**KREŠO BELJAK** - Evo, ja sam upravo to predložio, mogu ja zvati nakon ove sjednice i reći da se gđa Franceković raspituje za to, možemo pismeno ili usmeno, kako god hoćete. Ja se nikoga ne bojim, ja sam si u dobrim odnosima s njim i bilo bi dobro kada bi svi imali takvu moć, onda bi Samobor vjerojatno bio kao Švicarska, ali očito su neki moćniji i od gradske vlasti. Mislim da ne bi trebalo o ljudima koji nisu tu sada govoriti na taj način, ali mislim da sam dovoljno rekao. Ne spominjem sada ime i prezime, ali mogu ga odmah nazvati i reći mu da se raspitujete.

**MIRAN ŠOIĆ** - Ima još netko?

**ŽELJKO STANEC** - Što se tiče dopune odgovora na odron gore u Bregani, nije točno da je godinu dana prošlo, prošlo je 07. veljače, šest mjeseci, znači još nepunih šest mjeseci. Poštovanom vijećniku samo da kažem, koliko smo brzo reagirali, da smo odmah drugi dan tražili sastanak nadležnih iz Hrvatskih voda i na licu mjesta smo se našli odmah sljedeći dan čim se taj odron dogodio. Ja stvarno nisam kriv što procedura tako traje, da za najobičniju sanaciju tog odrona trebate gotovo svu potrebnu dokumentaciju kao da idete graditi kuću iz početka. To je tako, na žalost. Ne pišemo zakone mi, mi moramo provoditi zakone koje propisuje Vlada RH, odnosno donosi ih Sabor.

**ZLATKO REŠETAR** - Evo, izgleda da je na nama pao red da mi malo više postavljamo pitanja pošto smo novi ovdje. U stavci bilance kratkotrajne imovine Energo Metana, u stavci stavljeno dani zajmovi i povećanje...

**MIRAN ŠOIĆ** - Molim vas da govorite u mikrofon, ali to pitanje možete postaviti pod točkom kada bude Energo Metan.

**LOVRO MIHELIĆ** - Moje pitanje se tiče novootvorenog centa za mlade, Bunkera. Kako to da tijekom ljeta, dakle srpnja i kolovoza u Bunkeru neće biti nikakvih aktivnosti za mlade? Mislim da je to dosta bitno, zato što je taj centar, kao što smo rekli nedavno osnovan, i to bi trebalo raditi čim više na njegovoj promociji. Pitanje je, može li se nekako uz gradski Savjet mladih sada tijekom ljeta napraviti nekakav plan? To ne moraju biti zabave, kao što je bio produžetak Pool partyja ovaj vikend, može se raditi o određenim predavanjima, izložbama, ali nekakav sadržaj koji bi privukao samoborsku mladež tamo.

**MIRAN ŠOIĆ -** Ovo pitanje bih zapamtio, pa danas imamo točku dnevnog reda Pučko otvoreno učilište, koje je nadležno za to. Evo, gđa Horvat Iveković će dati odgovor.

**SANJA HORVAT IVEKOVIĆ** - Zahvaljujem se na ovom upitu našem mladom vijećniku i na interesu za Centar za mlade. Ne znam odakle ova informacija da on ne bi radio tijekom ljetnih mjeseca, kao što ste i sami naveli u tom pitanju, da li će to sada biti takvi party kakvi su bili sada proteklih vikenda, ne znam. Nema potrebe da Centar za mlade koji je otvoren za mlade ne bi radio. Naravno i vi ste sami iznijeli nekoliko prijedloga kako da taj Centar za mlade radi, kojeg zovemo Bunker, uključite se, pošaljite nam isto tako prijedloge, odnosno Pučkom otvorenom učilištu koji upravlja tim dijelom. Vjerujem da se isto tako možete uključiti i ponuditi neke programe za mlade. Svi koji žele neke kvalitetne programe raditi uključeni su, imaju besplatan prostor i dapače, mogu ih ponuditi mladima.

**MIRAN ŠOIĆ** - S obzirom da se više nitko ne javlja za riječ zaključujem "Aktualni sat" i predlažem da krenemo po Dnevnom redu kojeg smo izglasali i prihvatili.

**Prelazimo na rad po utvrđenom Dnevnom redu.**

**AD1.)**

**MIRAN ŠOIĆ –** Prelazimo na prvu točku dnevnog reda – Izbor potpredsjednika Gradskog vijeća.

Molim predsjednicu gđu Petru Babojelić da ispred Odbora za izbor i imenovanja iznese svoje prijedloge.

**PETRA BABOJELIĆ** - O ovoj točki dnevnog reda Odbor za izbor i imenovanja proveo je raspravu te Gradskom vijeću predlaže da se za potpredsjednika Gradskog vijeća izabere gosp. Vinko Jaklenec.

**MIRAN ŠOIĆ** - Raspravu po navedenoj točci proveo je i Odbor za statutarno - pravna pitanja i donio zaključak o prihvaćanju ove točke dnevnog reda.

Otvaram raspravu.

S obzirom da se nitko ne javlja za riječ dajem na glasanje da se za potpredsjednika Gradskog vijeća izabere gosp. Vinko Jaklenec.

Nakon provedenog glasovanja Gradsko vijeće Grada Samobora većinom glasova (17 "za", 5 "protiv" i 2 "suzdržan") donijelo je sljedeći

# ZAKLJUČAK

**O IZBORU POTPREDSJEDNIKA GRADSKOG VIJEĆA**

**I.**

**Vinko Jaklenec,** Molvička 91, Molvice, Samobor, izabran je za potpredsjednika Gradskog vijeća Grada Samobora, za mandatno razdoblje Gradskog vijeća.

**II.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

 **MIRAN ŠOIĆ** - Pozivam gosp. Vinka Jaklenca da sjedne u prvu klupu.

**AD2.)**

**MIRAN ŠOIĆ –** Prelazimo na drugu točku dnevnog reda – Izvješće o radu trgovačkog društva Komunalac d.o.o. za 2016. godinu.

Molim gosp. Ivicu Karoglana, direktora trgovačkog društva Komunalac d.o.o. da u ime predlagatelja da uvodno obrazloženje.

 **IVICA KAROGLAN** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

 **MIRAN ŠOIĆ** - Otvaram raspravu, ali prije toga moram reći da je Odbor za statutarno - pravna pitanja također raspravljao materijal i donio je zaključak o prihvaćanju navedene točke ovog dnevnog reda.

 Da li se netko javlja za pitanja, za diskusiju?

 **VLADIMIR SKENDROVIĆ** - Pokušat ću u najkraćim dijelovima rezimea onoga što želim pitati staviti na raspravu. Naime, brojke ne možemo komentirati na ovaj način zato, jer teško je komparirati ih s nekim drugim stvarima, međutim navesti ću samo stvari koje upadaju u oko. Naime, ovdje se govori o potraživanjima koje trenutno iznose XY od kojih je gotovo pola, 50%, sporno. Zanima me, što može biti sporno ako je poduzeće izvršilo određenu uslugu, može argumentirati da ju je izvršilo, i ako imaju takva potraživanja, onda ona ne mogu biti sporna. Sporno može biti jedino nešto što nije dokazano, dakle radi se o značajnoj svoti, to je dio koji je, po meni, dosta značajan. Drugi dio odnosi se na čisto generalni dio, pogled na Komunalac, Komunalac izvršava ono što mu je povjereno i što mu temeljem toga proizlazi kao obaveza. Međutim, mi ovdje pratimo određene pokazatelje gdje smo u padu s aktivnostima, gdje smo odvojili Odvodnju o kojoj ću značajnije pod točkom dnevnog reda Odvodnja osvrnuti, gdje dolazimo do podatka komparira se broj zaposlenih 2011. i 2016. godine, međutim značajniji iskorak bi se vidio da se komparira 2009. i 2016. godina. Napominjem da je 2009. bilo 202 zaposlena, ali i to ne bi bilo kritično da 22 zaposlenika nije prebačeno osnivanjem Odvodnje u Odvodnju. U konačnici dolazimo do podatka da je Komunalac sa smanjenim aktivnostima, neka groblja su isključena iz aktivnosti, povećao brojno stanje zaposlenika za 20%, a u konačnici ni to ne bi bilo sporno da ne okrenemo stranicu dalje i u strukturi rashoda iščitamo da su plaće 40% rashodovni teret Komunalca. To je katastrofa. To niti na jednom nivou ne možete opravdati, nitko, ne govorim ovdje osobno nikome, nego generalno spominjem, ne možemo opravdati da nam naše gradsko poduzeće koje radi poslove isključivo ili u najvećoj mjeri na području grada Samobora, 40% rashodovne strane gubi na plaćama. Ja imam osobito izraženu empatiju prema ljudima i njihovim potrebama za egzistenciju, tako da ne bih to apostrofirao, zapošljavanje van nekakvog plana i programa, ali bih se zapitao gdje je greška, da li u strukturi radnih mjesta potrebama radnih mjesta, prekapacitirano u određenim dijelovima ili je problem negdje drugdje. Dakle, 40% na plaće je katastrofa.

 **KREŠO BELJAK** - Imam potrebu obratiti se, pošto je riječ o najvećem samoborskom poduzeću, poduzeću koje je dugi niz godina bilo u velikim i teškim problemima i koje smo, to slobodno mogu reći, nakon dugog niza godina uspjeli napokon dovesti u red. Ne znam da li gosp. Skendrović ima podatke koji je postotak za plaće bio isplaćivan 2008. godine, ako nema, ja ću mu reći dvostruko veći od ovoga, dvostruko veći.

Što se tiče opsega poslova Komunalca, on je iz dana u dan sa svakim nogostupom sve veći i veći, iz dana u dan. Sada izračunajte što smo sve napravili u zadnjih osam godina, koliko nogostupa, koliko novog asfalta, preuzeli smo 250 km županijskih cesta. Dakle iz dana u dan se jednostavno opseg poslova Komunalca povećava. Rashodi, odnosno postotak rashoda koji ide za plaće i materijalne troškove je sve manji i manji. Moram čestitati gosp. Karoglanu, to je inače treći direktor Komunalca u našem mandatu, odnosno od kada se mi brinemo za Grad Samobor, što je uspio ono što nisu uspjeli prije njega, što je uspio konsolidirati firmu koja je bila u teškim i dubokim problemima. Vi gosp. Skendrović vjerojatno ne znate, niste onda bili toliko politički aktivni, ali gosp. koji je bio prethodnik na mjestu zamjenika gradonačelnika, koji dolazi iz vaše stranke je gotovo uništio Komunalac, kupivši ogromne količine zemljišta koje je bilo planirano tko zna za što i tko zna s kakvim kombinacijama, nismo preduboko ulazili u to. Jedva smo se uspjeli izvući iz tih svinjarija u koje nas je uvalio gosp. Masten, bit ću posve otvoren, sad možemo spominjati imena. Zahvaljujući gosp. Karoglanu i ovoj ekipi, u zadnje tri godine smo se uspjeli izvući. Moram čestitati gosp. Karoglanu, posebno njemu i svim njegovim suradnicima koje je sam odabrao, što su uspjeli napraviti ovakav posao i što imamo komunalno poduzeće kakvog nema. Dakle, najbolje sigurno, uvjerljivo najbolje i najpozitivnije što se tiče poslovanja u cijeloj Republici Hrvatskoj. Govoriti protiv Komunalca danas znači ne poznavati u kakvom je stanju Komunalac bio prije nekoliko godina, a posebno prije desetak godina kada ste s njime upravljali vi iz HDZ-a.

 **VLADIMIR SKENDROVIĆ** - Dozvoljavam da razmišljamo različito, gosp. gradonačelnik i ja, i to je demokratsko pravo. Samo bih zamolio gradonačelnika da mu se ne obraćam direktno, da pokuša u narednom periodu, ako ovdje vidi Mastena, Makaruna, Oslakovića, onda se neka njima obraća. Na konstituirajućoj sjednici sam naglasio da ovaj sastav HDZ-a ne želi revizionistički nastupati po bilo kojoj osnovi, želimo biti konstruktivni, nemojte se smijati gradonačelniče, nije smiješno. Ako je to vama smiješno onda vam se zahvaljujem na suradnji, mi smo došli ovdje da bi bili konstruktivni, da bi vas podržali, vas, vaše napore i vaših pročelnika i da bi konstruktivnim dijalogom pronalazili što bolja rješenja. U mojoj raspravi nema zloće, a u vašoj na žalost ima.

 **KREŠO BELJAK** - Moram se ispričati, ja se nisam se smijao vama, nisam vas ni gledao, smijem se nekim drugim stvarima, ali ne stoji i ne znam zbog čega ste se odmah sada počeli nervirati. Dobro, sve OK, ali nemojte se nervirati, vi ste počeli kritizirati tvrtku ne baratajući osnovnim podacima. Dakle, ako je to konstruktivnost, hvala lijepa, tako ne trebate meni biti konstruktivni niti ovoj gradskoj vlasti. Dakle, konstruktivnost je nešto sasvim drugo, da vas ja sada ne podučavam, ali kritizirati tvrtku koju smo uspjeli uz ogromne napore, uz ogromne napore svih vrsta i svih prepreka, birokratskih, ovakvih i onakvih. Mi smo izgubili spor kojeg ste vi započeli, vi, ne mogu govoriti o kontinuitetu jer niste vi bili, ali morate to znati. Dakle, da li ste vi, vaša stranka dok je bila na vlasti, dala je čovjeku otkaz pravno neutemeljen, kojeg smo mi morali vratiti na posao i vratiti mu više od 1.000.000,00 kn plaće sa zaostacima, odnosno 1.300.000,00 kn, a govorimo o gosp. Mataušiću, svi smo domaći i poznamo se. To je bilo vaše poslovanje i onda kada smo mi, ova koalicija, uspjela sve to izgladiti i stvoriti jedno respektabilno poduzeće koje je u plusu sad vi to kritizirate. Dakle, konstruktivnost je nešto drugo, konstruktivni bi vi bili da ste pohvalili jer znate što je bilo i da ste rekli svaka čast gosp. Karoglanu što ste uspjeli sve ono smeće koje ste zatekli tamo počistiti, hvala vam na tome, mi ćemo konstruktivno podržati ovakav izvještaj, jer je izvještaj stvarno odličan. Ništa drugo se ne može reći nego ono učiteljski, odnosno nastavnički čista petica Karoglanu i samoborskom Komunalcu. To bi bilo konstruktivno i ja bih normalno vas pohvalio i ne bi vam se smijao, a nisam se niti ovako smijao, niti imam namjeru, ispričavam se ako ste se osjetili uvrijeđenim.

 **IRENA FRANCEKOVIĆ** - Ja nisam bila do sad ni u kakvom obliku, niti moja stranka, u vlasti u Samoboru, pa imam sljedeće pitanje, po izvješćima Komunalca kao komunalnog društva. Posebnu sam pažnju obratila na stanje upisanog temeljnog kapitala i to povezujem s proračunom Grada Samobora gdje se nekoliko godina za redom dokapitalizira Komunalac s 33.800.000,00 kn u 2015. godini, 3.100.000,00 kn u 2016. godini i ove godine ste već izvršili dokapitalizaciju 3.100.000,00 kn. S obzirom da je Komunalac do sada bio u gubitku kada pogledate stavke u bilanci, praktički temeljni kapital koji je upisan bio s 31.12.2016. godine bio je 51.221.000,00 kn, s 31.12.2016. stvarni kapital je bio 47.940.000,00 kn, ne mogu točno pročitati jer je crno, zbog toga što je praktički u toj stavci pokriven gubitak iz prethodnih godina. Samo bih htjela pitati, ako to nije moguće sada, odgovoriti možete pismeno ili na drugoj sjednici. U Proračunu Grada Samobora piše da se vrši dokapitalizacija Komunalca zbog financijskog jačanja. Mene samo zanima stvarna namjena te dokapitalizacije iz godine u godinu? Da li je to možda pokrivanje rata kredita za autobusni kolodvor ili nešto drugo, ali u svakom slučaju bih vas molila odgovor na pitanje.

 **MIRAN ŠOIĆ** - Pismeni odgovor ćemo onda za sljedeću sjednicu pripremiti.

 **MARINKO DŽEPINA** - Vidljivo je da iz ove rasprave koja se vodi iz ovog materijala kojeg smo danas dobili na klupe puno dobrih ideja proizašlo u zadnje vrijeme iz ove gradske tvrtke Komunalac. Htio sam zapravo pohvaliti jednu ideju koja je proizašla unatrag dva-tri mjeseca, a odnosi se na kompostišta koja je pojedinim selima ili gradskim četvrtima došla na kućne adrese. To je anketni listić kojim se zaista vidi da ta tvrtka vodi računa o tzv. miješanom ili komunalnom otpadu i na taj način je pripomogla svima onima koji žele i vode računa da se otpad na adekvatan način i odlaže. Zahvaljujem još jednom za tu dobru ideju i nadam se da će se ta ideja proširiti možda i na druge kvartove, i naravno još na nove ideje koje će proizaći iz ove tvrtke.

**MIRAN ŠOIĆ** - Ako nema više pitanja ja zaključujem raspravu i dajem na glasovanje Izvješće o radu trgovačkog društva Komunalac d.o.o. za 2016. godinu.

 Nakon provedenog glasovanja Gradsko vijeće Grada Samobora većinom glasova (16 "za" i 7 "suzdržan") donijelo je sljedeći

**ZAKLJUČAK**

**I.**

Prihvaća se Izvješće o radu trgovačkog društva Komunalac d.o.o. za 2016. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD3**.**)**

**MIRAN ŠOIĆ** – Prelazimo na treću točku dnevnog reda – Izvješće o radu trgovačkog društva Odvodnja Samobor d.o.o. za 2016. godinu.

Molim gosp. Krešimira Jelića, direktora trgovačkog društva Odvodnja Samobor d.o.o. da u ime predlagatelja da uvodno obrazloženje.

 **KREŠIMIR JELIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

 **MIRAN ŠOIĆ** - Izvještavam da je Odbor za statutarno - pravna pitanja raspravljao o ovoj točci i zaključio je da se prihvati navedena točka dnevnog reda.

 Otvaram raspravu.

 **VLADIMIR SKENDROVIĆ** - *(ne čuje se jer vijećniku nije uključen mikrofon).....* preformulirati u prijedloge, pa će onda biti konstruktivnije. Naime, kao što znamo 2008. godine započet je projekt razvoja kanalizacije, izvršene su pripreme za pretpristupne fondove itd., da sada ne nabrajam pojedinačno, 2010. godine izvedena je studija izvodljivosti, dobivena je, prošlo je dosta godina od kada nisu razriješeni imovinsko-pravni odnosi i oni su vjerojatno kamen spoticaja da se ne realiziraju određene aktivnosti koje su vezano uz tu problematiku, pa apeliram ako možemo u tom dijelu napraviti pomak da krene realizacija barem onih stvari koje su predviđene.

Ima jedan dio za koji bih želio dobiti odgovor, a on se bazira na Jelenščak. Jelenščak je, još uvijek je ploča gore, da sada cifru u lipu ne izbacujem van, izvršeno bilo svega 40% i da do ostatka sredstava teško možemo doći, ne teško nego ne možemo, jer 31.12. je bio rok za realizaciju određenih stvari i mislim da smo tu direktno stvorili određeni gubitak. Projekt će se morati završiti, netko će ga morati financirati, a sredstva koja smo imali na raspolaganju nismo povukli. Volio bih da se vidi zbog čega ta sredstva nisu povučena i s kojeg konta ćemo pokriti taj evidentni manjak?

 **KREŠIMIR JELIĆ** - Hvala, kako ste rekli, na sugestiji i na ovome možemo reći pitanju. Naime, što se tiče aglomeracije Samobor, projekt rješavanja imovinsko-pravnih odnosa je tako jedan vrući krumpir koji je došao u ruke trgovačkog društva Odvodnja i mogu vam samo kazati da u totalu od 541 parcele na dan kada su sve parcele obuhvaćene na trasama budućih infrastrukturnih objekata, do sada je riješeno 290, znači nije riješeno 251, to je sada već jedan nezanemariv broj. Što se tiče u postotku, to bi bilo negdje 53,6%, međutim ovdje imamo dijelom čestice koje su u vlasništvu Grada Samobora, gdje nije riješeno 15, a riješeno je 145, imamo čestice koje su u vlasništvu Republike Hrvatske, gdje je riješeno od ukupno 39, 13 riješeno, što znači da 26 do sada nije riješeno, i s obzirom na relativnu sporost tih sustava u različitim segmentima, negdje Hrvatske vode, negdje Hrvatske željeznice, negdje trasa autoceste, kojih čestica smo mi u posjedu, no međutim ne možemo ih u ovom trenutku situirati da bi one pravno formalno mogle sudjelovati u tim projektima na ona način kao što se to očekuje. Čestice u vlasništvu ostalih pravnih osoba nije riješeno tri, s obzirom na situacije koje su u trgovačkim sudovima, znači od tri čestice nisu riješene tri, to su onako možda malo problematične ili pravne osobe, ali ne rade značajnije.

 Od privatnog vlasništva riješeno je 132 parcele od 339, što znači da 207 nije riješeno, a velikim dijelom su parcele koje su trenutno ostale neriješene za njih su izvršena vještačenja, vještačenja su plaćena i u procesu su tog financijskog rješavanja, jedini su problem financijska sredstva. Mi nismo imali nikakvih dokapitalizacija, time opet ne umanjujem niti ovo raspravu od ranije, svatko ima svoje viđenje stvari u odnosu i na trgovačko društvo i Komunalac i Odvodnju i ostala trgovačka društva, mi nismo tražili nikakve dokapitalizacije, vlastitim kapacitetima ćemo riješiti imovinsko-pravne odnose za ova vještačenja koja su u postupku. Priča se o tome da će se i taj zakon o izvlaštenjima i naknadama za izvlaštenja mijenjati, tu će se isto ti rokovi morati malo požuriti, tu će vjerojatno trebati nekakva pomoć Grada. Financijska sredstva s kojima raspolažemo su većinom iz naknade za razvoj, ali ako se pogleda bilanca trgovačkog društva Odvodnja, vidi se da je i u aktivi i na materijalnoj imovini, da su povećanja negdje od 8 do 9% godišnje u prosjeku na svim stavkama. To sada je za one koji su možda malo bolje financijski upućeni nije zanemariva stavka, što znači da zapravo sve stavke s kojima Grad sudjeluje u izgradnji i konstituiranju tog trgovačkog društva, veće treću godinu, zapravo su namjenski korištena, kako bi se ta infrastruktura gradska podigla na što višu razinu, da ne kažem neku civilizacijsku razinu koja će biti stvarno na čast svima nama, pa i građanima na onoj usluzi kako bi trebalo biti.

 Jelenščak je jedan projekt gdje smo mi u suradnji s Hrvatskim vodama u relativno skučenim vremenskim resursima i relativno skučenim financijskim pokazateljima, zato što mi ne budemo imali tamo dovoljan broj korisnika za priključenje. Međutim po svim kriterijima koje je taj natječaj za dodjelu sredstava bio raspisan, mi smo sve elemente zadovoljili, imali smo problema organizacijski, imali smo problema u komunikaciji s Hrvatskim vodama, imali smo problema, možda me neki neće na najbolji način shvatiti, ako to kažem u jednoj rečenici, ali i građani isto s obzirom i na konfiguraciju terena itd., nisu baš taj projekt shvatili ozbiljno. činjenica je da vremenski taj diskontinuitet postoji, međutim radovi koji su nastavljeni neće proizaći nikakav gubitak za Grad Samobor, zbog toga što je ostatak radova, a dovoljan je ovaj prag od 40%, kao što ste rekli da je bio u prvom segmentu napravljen, bio je dovoljan da se nakon 31.12. ti ugovori mogu produljiti i ti ugovori su u obvezi da do kraja ove godine imamo tehnički pregled. Ukoliko tehnički pregled bude dokazivao da su svi elementi tehnički po projektu, da su svi materijali koji su građeni sukladni zakonu, neće prouzročiti nikakve financijske efekte negativne niti za Odvodnju Samobor, niti za Grad Samobor u odnosu na ono kako je bilo planirano i prema prvome projektu.

 **VLADIMIR SKENDROVIĆ** - Zahvaljujem se na odgovoru, međutim moje pitanje je zaključno. Dakle, vi ovdje izrijekom tvrdite da ćemo u konačnoj realizaciji tog projekta mi povući onih gotovo 70% sredstava EU.

 **KREŠIMIR JELIĆ** - Evo, po meni je ovo isto novo, ja sam rijetko ovdje, pa čak ne znam nekad koje trgovačko društvo zastupam. Prije sveg hoću reći da zastupam interes Grada Samobora i da u suradnji s Hrvatskim vodama smo došli do mogućnosti da onaj dio koji je u prvoj fazi bio financiran od strane EU, da nije promijenjena struktura financijska, da će niti Grad Samobor niti kao posrednik u ovom dijelu, odnosno naručitelj Odvodnja Samobor sa značajnijim financijskim sredstvima sudjelovati u izgradnji tog projekta u odnosu na ono što je bilo prvotno financirano od strane EU. Znači jednostavno je projekt kada je došao negdje oko 50% izvodljivosti, jedan segment je financirala EU, a drugi segment je financirala državna tvrtka Hrvatske vode, normalo uz sufinanciranju nas kao naručitelja u postotku koji je isti kao što je bio po prethodnom ugovoru.

 **MIRAN ŠOIĆ** - Ima li još pitanja? Ako nema zahvaljujem direktoru i zaključujem raspravu.

Dajem na glasovanje Izvješće o radu trgovačkog društva Odvodnja Samobor d.o.o. za 2016. godinu.

Nakon provedenog glasovanje Gradsko vijeće Grada Samobora većinom glasova (17 "za" i 7 "suzdržan") donijelo je sljedeći

**ZAKLJUČAK**

**I.**

Prihvaća se Izvješće o radu trgovačkog društva Odvodnja Samobor d.o.o. za 2016. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD4.)**

**MIRAN ŠOIĆ –** Prelazimo na četvrtu točku dnevnog reda – Izvješće o radu trgovačkog društva Poduzetnički centar Samobor d.o.o. za 2016. godinu.

Molim gosp. Željka Radovanića, direktora trgovačkog društva Poduzetnički centar Samobor d.o.o. da nas ukratko informira, budući da smo iscrpni materijal dobili.

 **ŽELJKO RADOVANIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

 **MIRAN ŠOIĆ** - Raspravu je proveo i Odbor za statutarno - pravna pitanja, prihvatio je i predložio da se to prihvati ovakva točka dnevnog reda.

 Otvaram raspravu.

 **IVAN KASELJ** - Malo bih se osvrnuo na ovo trgovačko društvo Poduzetnički centar, jer osobno mislim da on uopće ne ostvaruje svoje potencijale koje može i koji mu sam naziv kaže - Poduzetnički centar. Nije raspisan niti jedan projekt, odnosno barem ne da sam ga ja vidio negdje, nije raspisan niti jedan projekt za OPG-ove. Prošle je godine na raspolaganju bilo nekoliko natječaja s kojima se mogla isfinancirati mehanizacija, oprema za preradu navodnjavanja, kupovina stoke, kupovina poljoprivrednog zemljišta za poljoprivrednike, jer većina tih poljoprivrednika nema dovoljno novaca za platiti privatne konzultante. I tako smo sigurno ostali bez nekoliko mladih poljoprivrednika koji su vjerojatno napustili Hrvatsku. Primjer nam može biti Sisak koji su u svoju razvojnu agenciju zaposlili mlade i nakon stručnog osposobljavanja i za sve svoje poljoprivrednike odradili sve poslovne planove, prijave na natječaje, a naplatili uslugu samo ako je natječaj prošao. Time su zaposlili svoje mlade, a pomogli svojim poljoprivrednicima koji nisu napustili Hrvatsku. Trenutno je raspisan natječaj gdje smo mogli kroz Poduzetnički centar dobiti 600.000,00 kn i to iskoristiti za nova zapošljavanja, ali kako uz samo našeg jednog zaposlenog to nije moglo proći, jer se ocjenjuje projektni tim i iskustva u prijavi. Trenutno je odobreno preko 20 poduzetničkih inkubatora na kojima su prihvatljivi podnositelji bili poduzetnički centri i to u vrijednosti od 20.000.000,00 kn svaki. Opet naravno mi tu nismo bili to su pokupili drugi, svi veći gradovi i manji u našoj okolici. Mislim osobno, evo u Lipiku, Lipik je manji grad od Samobora, oni su za svoje zgrade i povukli iz europskih fondova 25.000.000,00 kn za njihov Poduzetnički centar. Naš centar ne bi trebao biti nešto kao Pučko otvoreno učilište, da se samo bavi organizacijom događaja, a nisam siguran da to imamo u osnivačkom aktu kao Proljetni sajam, Božićni sajam, Doček u podne. Hvalimo se samo s dva seminara za edukaciju poduzetnika u cijeloj godini, mislim da je to smiješno. Jedna posebna rečenica mi je zapela za oko, a to je ukupna ocjena poslovanja koja kaže "čime je vraćeno povjerenje poduzetnika u rad Poduzetničkog centra Samobor." Čisto jedan mali komentar, nisam pitanje nikakvo postavio, ali jedan osvrt na moje viđenje rada Poduzetničkog centra.

 **ŽELJKO RADOVANIĆ** - Zahvaljujem se poštovanom vijećniku, nismo se imali prilike do sada se sresti, pa ni fizički, a ne posebno radno. Ovo je ujedno prilika gdje ga pozivam da zajedno sjednemo. Komentar je ovako kruške, jabuke, svojevoljno i neodređeno. Dakle, nemojmo uspoređivati razvojne regionalne agencije koje su osnovane drugačije, s drugim mogućnostima i drugačijim pravima. Kada govorimo o povjerenju, onda govorimo o tome da je u prošloj godini došla kaznena prijava bivšem direktoru, Gradu i da smo imali problema, čovjek je osuđen na kaznu zatvora, suđen je na pronevjeru novaca i da ne idem sada dalje. Netočno je dakako, da nismo povukli novce, povukli smo 20.000.000,00 kn za Poduzetnički inkubator, ali o tome ćete nešto više čuti, evo što rekoh, da će gradonačelnik imati konferenciju na tu temu, iako je taj podatak već javan.

 **IVAN KASELJ** - Znam, lijepo ste vi meni to sve rekli, ali od 2001. godine postoji Poduzetnički centar. Ja sam konkretno naveo jedan primjer gdje se moglo preko poduzetničkih inkubatora, gdje su bili prihvatljivi i zahtjevi poduzetničkih centara u vrijednosti od 20.000.000,00 kn, moglo se konkurirati. To govorim jer mi postojimo od 2001. godine.

 **IRENA FRANCEKOVIĆ** - Htjela bih se samo nadovezati na kolegu vijećnika. Koliko se ja mogu sjetiti tog vremena kada je Poduzetnički centar osnovan, on je osnovan kao pandan Udruženju obrtnika Grada Samobora, jer obrtnici su bili organizirani putem tog udruženja, a trgovačka društva, pa i OPG-ovi nisu bili obuhvaćeni nekom takvom organizacijom koja je trebala za njih osigurati pomoć u smislu informacija o tome gdje se mogu dobiti sredstva i na koji način oni mogu iskoristiti neke državne potpore za osobni razvoj. U međuvremenu se taj Poduzetnički centar više orijentirao na organizaciju nekih manifestacija u Gradu, negoli na samo jačanje poduzetništva, pa smatram da je kolega potpuno u pravu da bi u tom smislu trebalo napraviti nekakvu reorganizaciju Poduzetničkog centra, možda ga osnažiti s nekim dodatnim ljudima koji će definitivno biti, ne kažem ništa protiv kolegice koja sada radi u Poduzetničkom centru, ali mislim da ona jedna sama ne može pružiti dovoljnu potporu svim zainteresiranim poduzetnicima, ali pogotovo ne onima novima koji bi eventualno došli u Samobor.

Sada imam još samo jedno pitanje, ovdje u Izvještaju na str., ne znam koji je broj stranice, točka 3.1.4. Internet - kiosk vodič na Trgu kralja Tomislava, lijepo je zamišljeno da se tamo dobivaju neke informacije, međutim Grad je nemilice dao u najam svu gradsku površinu, pa nam je tako ugostiteljski objekt u potpunosti zaposjeo područje oko toga Info - kioska, pa svatko tko želi nešto saznati, u nemogućnosti je od njihovih stolova i stolica i gostiju doći uopće do tog kioska. Mislim da bi Grad ubuduće morao malo razmisliti o tome kada nekome daje u najam prostore tamo gdje bi to trebalo biti dostupno svima.

**DAMIR SKOK** - Potpuno se slažem s gosp. Kaseljom i s gđom Franceković, pa se neću ponavljati, ali vjerujem da ste i vi svjesni gosp. Radovanić da, Poduzetnički centar s jednom zaposlenom osobom, ne možemo govoriti o onom pravom zamahu i pravom radu. Zašto ne bih svi sjeli zajedno pa pokušali razmijeniti iskustva, ali vjerujem da bi taj Poduzetnički centar, upravo ono što je rekao gosp. Kaselj, trebao biti onaj prvi korak gdje bi svaki naš poduzetnik, OPG-ovac ili netko mogao govoriti o korištenju naših fondova i europskih fondova i svega drugog. Mislim da ste i vi svjesni toga da se trebamo osnažiti i tu imate našu podršku. Htio bih da troškova centra ima puno više, pa bi time vjerujem i rezultata bilo više.

**MIRAN ŠOIĆ** - Da li se još netko javlja? Evo, čuli smo dosta i novih prijedloga koji će se uvažiti, ali sada raspravljamo o Izvješću za prošlu godinu 2016., pa isti dajem na usvajanje.

Tko je za?

Nakon provedenog glasovanja Gradsko vijeće Grada Samobora većinom glasova (20 "za" i 5"suzdržan") donijet sljedeći

**ZAKLJUČAK**

**I.**

Prihvaća se Izvješće o radu trgovačkog društva Poduzetnički centar Samobor d.o.o. za 2016. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**Predsjednik Gradskog vijeća Grada Samobora konstatira da je stigla vijećnica gđa Irena Kapor te je sada nazočno 25 vijećnika.**

**AD5.)**

**MIRAN ŠOIĆ** – Prelazimo na petu točku dnevnog reda - Izvješće o radu trgovačkog društva Energo Metan d.o.o. za 2016. godinu.

Molim gosp. Antuna Oklopčića, direktora trgovačkog društva Energo Metan d.o.o. da u ime predlagatelja da uvodno obrazloženje.

ANTUN OKLOPČIĆ - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

MIRAN ŠOIĆ - Ima li pitanja?

ZLATKO REŠETAR - Imam nekoliko pitanja. Prvo pitanje vezano je kratkotrajnu financijsku imovinu, odnosno ono što sam htio i prije, a to je danim u zajmovima, depozitima i slično, u prethodnoj godini je to bilo nešto malo preko 2.000.000,00 kn, odnosno u 2015. godini nešto preko 2.000.000,00 kn, u 2016. godini 6.000.000,00 kn. Od kuda je došlo do tog velikog povećanja, da li su to dani zajmovi, da li su to depoziti, ako su dani zajmovi kome, pod koji uvjetima i slično?

Pitanje broj dva, vi ste smanjili poslovne prihode u 2016. godini, odnosno u 2015. godini, to je značajan iznos i dalje ste u plusu. Od kuda je došlo do tih smanjenja prihoda, da li se smanjio broj potrošača, da li se smanjio broj isporučene energije ili na koji način je došlo do tog značajnog smanjenja, sa 40 na 34.000.000,00 kn? Znači da 6.000.000,00 kn nedostaje.

Pitanje broj tri, koje sam dobio s terena od naših birača. Da li Energo Metan raspolaže s kartama svojih instalacija po cestama i po privatnim parcelama, i ako da da li su te karte točne, odnosno ispravne? Ljudi kažu da pitaju Energo Metan, dobiju jednu kartu, onda kopaju pa nađu plinsku instalaciju čisto na drugom mjestu.

ANTUN OKLOPČIĆ - Moram priznati da prvo pitanje nisam čuo.

IRENA FRANCEKOVIĆ - Pričamo iz klupe i nije uključen mikrofon, pa se pitanje ne čuje.

ANTUN OKLOPČIĆ - Načelno bi zamolio da ova dva pitanja koja se odnose na financijsku problematiku dostavim u pisanom obliku uz suradnju s financijskom službom, s obzirom da se radi o novcima.

Što se tiče trećeg vašeg pitanja, naša plinska mreža, ako govorimo o plinovodima po defaultu postavljeni u javno prometnim površinama, znači netko tko radi i projektira plinsku mrežu ne može niti dobiti dozvolu građevinsku bez da je osigurao ili suglasnost privatnog vlasnik terena ili da je prošao po javno prometnoj površini. Tako da ne znam za takav slučaj, upravo sada imamo i projektiranje u ovoj rubnoj mreži gdje smo zapravo planirali raditi na nečemu što je fizički cesta, smatra se javnim, međutim kada smo išli u ishođenje dokumentacije vidjelo se zapravo da su to privatne parcele. Tako da smo tu i stali, pa sada ne znam da je netko ostvario takvu gradnju, barem ne za vrijeme mog mandata. Što se tiče točnosti, mi imamo jako suvremenu GIS mrežu, praktički sa satelitskom navigacijom i masu puta smo provjerili da je naša mreža točna. Dapače, molio bih i pozdravio svakog tko je uočio kakvu nepravilnost da nas obavijesti o tome i da nam na to skrene pozornost, jer neobično puno vodimo računa o tome i inače molimo sve koji bilo što kopaju po zemlji da se prije bilo kakvog zahvata nama jave, a mi ćemo bez ikakve naknade izaći na teren i označiti naše instalacije, jer je to zapravo u interesu svih nas.

Zahvaljujem se na tome i ako postoji kakva indicija da se nama svakako javi, a za ova dva prva pitanja ćemo se pisano očitovati od strane financijske službe.

IRENA FRANCEKOVIĆ - Samo bih se nadovezala na ovo izvješće Energo Metana na način da mi je drago da jedna firma tako dobro posluje, pa upravo zato me zanimaju neke stvari. S obzirom da firme koje su u svrhu građana na neki način osnovane, pružaju građanima razne komunalne, energetske i druge usluge, u ovoj firmi je Grad Samobor vlasnik 51%, a firma ima očito dobra likvidna sredstva na računu, piše tu nekih 7.000.000,00 kn ili 4.000.000,00 kn u ovoj godini, a 6.000.000,00 kn su očito dali nekome zajam, možda i svom vlasniku. To je ukupno 10.000.000,00 kn likvidnih sredstava, a temeljni kapital su povećavali svake godine, kao što ste rekli, za cca 1.000.000,00 kn i imaju još uvijek dosta veliki iznos od držane dobiti. Zanima me, da li postoji mogućnost da se cijena plina za građane umanji, s obzirom da firma ipak tako dobro posluje?

ANTUN OKLOPČIĆ - Firma Energo Metan, odnosno trgovačko društvo nikome nije dalo nikakav kredit i ne bavi se takvom djelatnošću. Ne znam od kud vam ta informacija. Drugo, cijena plina za građanstvo je određena od strane regulatora HERA-e i tu mi nemamo utjecaja, mi se moramo držati cijene kakva je na tržištu za javnu opskrbu propisana.

VLADIMIR SKENDROVIĆ - Moram se nadovezati na kolegu Rešetara, gospodine direktore neozbiljno je, neozbiljno je doći na Gradsko vijeće s Izvješćem i na prvo pitanje kada su financije tema, reći da ćete dati u pisanom obliku. Ovo smo svi pročitali, mi smo pismeni ljudi ovdje koji dolazimo. Vi imate 15% smanjenje prihodovne strane i vi na pitanje vijećnika odgovarate da ćete dati odgovor u pisanom obliku. Vi ste neozbiljan čovjek, to je broj jedan.

Broj dva, pitanje gđe Franceković, ne znam koliko je neosnovano ili osnovano, ali tih 6.000.000,00 kn se dosta često spominje. Volio bih da vidimo stvarno da li je to patka ili da su ta kreditna sredstva na neki način bila u nekakvom krugu zatvarana, ne bih želio unaprijed govoriti.

Treća stvar je kada govorite da je HERA odredila cijenu plina, onda vas molim da se sve gradske službe suzdrže javnog hvaljenja kako je to domet ove gradske uprave da je uspjela zadržati cijenu plina, mi zadržavamo dobit, ostvarujemo dobit, dakle formirani smo, registrirani na usluzi građanima grada Samobora i tu dobit ne usmjeravamo prema građanima da bi bilo na tragu ovog smanjenja plina, pa makar i simbolično, ali se lijepo vidi. Vi na to nemate odgovor, a i dalje tvrdite da poslujete dobro. Ja odgovorno tvrdim, i zahvaljujem se Vladi RH, koja nam je osigurala ovo što vi kažete, da je HERA osigurala, da ne moramo prema građanstvu ići s povećanom cijenom plina, ali to ne znači da ne možemo ići s nižom.

ANTUN OKLOPČIĆ - Prihvaćam, komentar da sam neozbiljan, ako to uvaženog vijećnika veseli. Mislim da je razumno o novcima govoriti u pisanoj formi, dopustite da ja nisam financijski stručnjak, nisam voditelj svoje financijske službe. Mislim da je potpuno odgovorno prema ovom Gradskom vijeću, prema svima, dati odgovoran, meritoran pisani odgovor, a ne magliti u ovom trenutku s nekakvim informacijama. Ono što ja znam, a to sam ponovio bez obzira, neću reći, zločeste primjedbe ili nagovještaje Energo Metan nije financijska ustanova, ne bavi se davanjem kredita ne znam gdje ste to iščitali, vjerojatno onda ne poznajete dobro financijske dokumente.

MIRAN ŠOIĆ - Ne bih ulazio sada u detaljne rasprave, mislim da je ovo što je direktor predložio da se da pismeni odgovor o kojemu možemo onda meritorno raspravljati.

ŽELJKO STANEC - Ne da stajem u obranu našeg direktora, mislim da ne mogu niti dopustiti kao zamjenik gradonačelnika i zamjenik predsjednika Skupštine, jer sam bio na većini tih Skupština koje je imalo trgovačko društvo Energo Metan, i neću dopustiti da bi bilo tko koristio ovakvom riječju da je netko neozbiljan.

Pod broj jedan, radi se o vrlo ozbiljnom čovjeku, koji vodi jednu ozbiljnu tvrtku u gradu Samoboru i za vrijeme njegovog mandata izrađeni su deseci kilometara plinovodne mreže, priključeno je negdje cca tisuću novih korisnika, izgrađena je iz samih vlastiti sredstava, tj. uređena zgrada u kojoj posluje sada Energo Metan, napravljeno je jedno skladište. Znači neću dopustiti da bilo tko čovjeka koji ozbiljno radi svoj posao naziva neozbiljnim.

MARINKO DŽEPINA - Ja sam samo iščitavajući ovaj materijal zaista vidio da se radi o jednoj ozbiljnoj gradskoj tvrtci, da se radi o ozbiljnoj firmi koja zna i poštuje sve uvjete koji vladaju na tržištu, da bi ispunila sve ono što građani od ove tvrtke u gradu Samoboru očekuju. Sve ono što je ovdje napisano zaista je vrijedno ne samo pohvale, nego izuzetnog poštovanja, jer smatram da firma koja posluje s ovakvom dobiti koja je napisano u ovom izvještaju zaslužuje sve naše pohvale. Ovom prilikom čestitam na dobro vođenoj akciji.

MIRAN ŠOIĆ - Ima li još pitanja?

VLADIMIR SKENDROVIĆ - Iznijeli ste podatak od tisuću priključaka, a u Izvješću za 2016. godinu kaže sto trideset osam, to je dosta jedan veliki raskorak.

ŽELJKO STANEC - (govori s mjesta bez uključenog mikrofona.)

**MIRAN ŠOIĆ** - Ima li još pitanja? Ako nema daje na glasovanje Izvješće o radu trgovačkog društva Energo Metan d.o.o. za 2016. godinu.

Nakon provedenog glasovanja Gradsko vijeće Grada Samobora većinom glasova (18 "za", 4 "protiv" i 3 "suzdržan") donijelo je sljedeći

**ZAKLJUČAK**

**I.**

Prihvaća se Izvješće o radu trgovačkog društva Energo Metan d.o.o. za 2016. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

AD6.)

**MIRAN ŠOIĆ** - Prelazimo na šestu točku dnevnog reda - Izvješće o radu Gradske knjižnice Samobor za 2016. godinu.

Molim gđu Mirjanu Dimnjaković, ravnateljicu ustanove Gradske knjižnice Samobor da u kratkim crtama iznese poslovanje za 2016. godinu.

**MIRJANA DIMNJAKOVIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Zahvaljujem, gosp. Skok se javio za riječ.

**DAMIR SKOK** - Prvo bih pohvalio rad naše Gradske knjižnice i vas gđa Dimnjaković, u nekoliko smjerova. Evo, samom sebi kritiku bi dao, jer nisam baš duže bio na odjelu za odrasle, ali imam dvije školarke i ono što vaši djelatnici rade s klincima je prekrasno. Znači, moja djeca su najčešće nesretna ako ih na vrijeme pokupimo iz škole, jer inače odu odmah u knjižnicu. Stvarno jedna velika pohvala. Jedna kritika svima nama, mislim da dugo godina knjižnica ne radi u primjerenom, za ono sve što radite, ne samo izdavanje knjiga, nego prekrasne književne večeri i glazbene večeri i svašta što radite, mislim da prostor nije adekvatan i da bi možda naši gradski čelnici trebali razmisliti i pronaći neki bolji prostor koji bi tim ljudima koji tamo dugi niz godina rade, prekrasno, dali više prostora i zamaha za buduće rezultate.

**MIRJANA DIMNJAKOVIĆ** - S obzirom da se nizinski dio grada izrazito proširio predložili smo našim gradskim ocima da se u sklopu vojarne otvori podružnica, znači ne sama knjižnica, nego podružnica, knjižnica da pokrijemo prvenstveno školu Bogumila Tonija, koja je sve veća a njezini korisnici nam baš ne dolaze, te stanovnike koji žive u tom donjem dijelu grada, koji su zapravo kao spavaona odlaze samo u Zagreb, pa smo predložili da tamo dobijemo podružnicu i da na taj način barem za prvo vrijeme riješimo potrebe knjižnice da pokrije što šire područje Samobora.

Moram se pohvaliti da smo postavili tri kućice za knjige, zadnja je zahvaljujući incijativi gđe Maje postavljena u Bregani, još jedan od značaja poticanja korisnika na čitanje. Ovdje sam donijela našu izdavačku djelatnost koju poslije možete uzeti, to se zove Knjigomat, Knjižne novine, 25 brojeva smo izdali, ostavit ću ih vani pa slobodno pogledate što radimo na taj način, promoviramo knjigu. To je kao primjer dobre prakse izneseno i na Filozofskom fakultetu, na Odsjeku za bibliotekarstvo, također radimo i radijsku emisiju Knjigomat u suradnji s Radio Samoborom. Znači nastojimo na sve moguće načine i oblike promovirati rad naše ustanove, pružiti usluge korisnicima i zadovoljiti osnivača a to je Grad Samobor.

**DAMIR SKOK** - Ispričavam se, moje pitanje je bilo predsjedniku, da li moram na formalan način ili to može biti moj prijedlog da napravimo javnu raspravu oko proširenja ili izmještanja ili nekog drugog rješenja, da bi naša Gradska knjižnica imala veći prostor koji im je potreban.

**FRANJO BEDENIČIĆ** - Pridružujem se, zapravo, pohvalama radu Knjižnice, odnosno zaposlenicima, osobito gđi Dimnjaković u uvjetima u kojima radi, svaka čast.

**MIRAN ŠOIĆ** - Zahvaljujem na pohvalama, gradske službe će razmatrati u sljedećim planovima ovo pitanje. Da li ima još netko pitanje? Nema, možemo zaključiti raspravu.

Dajem na glasovanje Izvješće o radu Gradske knjižnice Samobor za 2016. godinu.

Nakon provedenog glasovanja Gradsko vijeće Grada Samobora jednoglasno je (25 "za") donijelo sljedeći

**ZAKLJUČAK**

**I.**

Prihvaća se Izvješće o radu Gradske knjižnice Samobora za 2016. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD7.)**

**MIRAN ŠOIĆ -** Prelazimo na sedmu točku dnevnog reda - Izvješće o radu Pučkog otvorenog učilišta Samobor za 2016. godinu.

Molim gđu Jelenu Vojvoda, ravnateljicu ustanove Pučkog otvorenog učilišta Samobora da nam se obrati s par riječi.

 **JELENA VOJVODA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

 **DAMIR SKOK** - Kao i za Knjižnicu, bilo bi me sram da vas ovako javno ne pohvalim, ono što godinama radite, ali ja vidim taj pomak posebno u zadnje vrijeme na toj promidžbi. Mislim da radite originalne i dobre stvari, ali bi se mi svi vijećnici formalnim učlanjenjem u Klub ljubitelja umjetnosti podržati na taj način. Samo dalje tako, jedna velika podrška i hvala na svemu jer punite sadržaje našeg Grada. Mislim, da smo na svim poljima tako dobri da bi se Samoboru vratio onaj sjaj i broj posjetitelja i svega drugog.

 **MIRAN ŠOIĆ** - Da li se još tko javlja?

**SANJA HORVAT IVEKOVIĆ** - Evo, osjetila sam potrebu u svoje ime i u ime gradonačelnika i kolege zamjenika reći par rečenica, s obzirom da je iza nas veliki projekt Centra za mlade, koji je bio dugogodišnja želja svih mladih u Samoboru. Trebalo je puno truda da se osmisli sadržaj. Naravno, ovdje smo imali pitanje gradskog vijećnika vezano uz ljetno radno vrijeme tog Centra za mlade, još uvijek se radi na osmišljavanju i upotpunjavanju tog sadržaja da to bude interesantno mladima našeg grada i da naravno tamo dolaze boraviti u svoje slobodno vrijeme. Zahvaljujem se svima koji su se uključili u taj projekt iz ostalih ustanova, isto tako udruga, i našem isto tako pročelniku i na kraju ravnateljici da smo uspjeli taj projekt postaviti na noge i da funkcionira i da je prepoznat među mladima našeg grada. Hvala svima, a najviše ravnateljici.

**DAMIR SKOK** - Poštovana zamjenice gradonačelnika, nije niti replika nego ste me podsjetili na nešto. Mislim da ovaj zamah što se tiče filmova, ali vjerujem da se i na kazališnom nivou može puno napraviti, vjerujem da će doprinijeti ova obnova samoborske kino dvorane. Ono što bi mene zanimalo i molio bih predsjednika Gradskog vijeća i pročelnike oko informiranja nas kao vijećnika, naime jedino što smo mogli čuti oko toga je što sam pročitao u medijima. Mislim da bi bilo zgodno, jer nas pitaju sugrađani i susjedi i slično, da možda unaprijed nekakvu informaciju dobimo, kada ih ima u smislu odluka nekih. Iskoristio bih ovu priliku i pitao ako nam možete više reći oko toga što je planirano.

**JELENA VOJVODA** - Nisam puno pričala o Bunkeru, zato što je to dio programa ove godine. Strašno sam ponosna na njega, i strašno sam ponosna što se uključio veliki broj mladih. Ako poznate bilo koju mladu osobu, neka nam se javi i neka se uključi u taj program. Mislim da nema nikoga tko ne zna za Pjena party, koji je bio prošlu subotu. Samo bih htjela zaključiti priču oko Bunkera i programa na način da doista, kao što sam cijelo vrijeme govorila u svim medijima i u kontaktu s mladima, doista dođite i uključite se mladi u program. Naš glavni program se zove DOBRI, dođi, predloži i izvedi, i svi oni koji su došli do nas, predložili program, mi smo ga zajedno s njima i izveli, tako da smo imali Dungeons and Dragons, društvenu večer, kvizove na različite teme, ali evo sada radimo na Španjolskim večerima i sve ono što nam mladi dođu i predlože, jedini uvjet je da je zakonski.

Što se tiče kino dvorane, sam projekt vodi Upravni odjel za razvoj grada, a naravno da sam ja cijelo vrijeme upućena u razvijanje tog projekta i onaj dio koji se tiče korištenja tog prostora, funkcije tog prostora, ali činjenica je isto tako da smo dosta bili ograničeni i s zahtjevima Konzervatora i ostalih vatrogasnih i inih propisa, u smislu promjene nekih detalja u kinu koje bi mi htjeli, ali neke nećemo moći imati. Što se tiče predstavljana projekta, on je sada još uvijek u fazi dobivanja građevinske dozvole, pa čim to bude gotovo onda ćemo napraviti nekakvo predstavljanje, tako da znamo da predstavljamo zaista projekt koji će se u potpunosti izvesti.

**IRENA FRANCEKOVIĆ** - Samo bih se nadovezala na riječi kolege Skoka, smatram da sve to što radite vrlo je pozitivno za Grad Samobor, ali ona osnovna djelatnost, to bi vam trebalo biti informiranje šire javnosti, to bi trebalo biti broj jedan, jer kada podijelite tih 38 tisuća posjetitelja na 560 događanja u vlastitoj režiji to vam ispadne 70 ljudi po događanju, što mislim da je puno premalo za sve programe koje vi nudite. U svakom slučaju trebalo bi ove godine poraditi puno više na informiranju javnosti, što stvarno vi radite i na što ih sve pozivate.

**JELENA VOJVODA** - Hvala na komentaru.

**VLADIMIR SKENDROVIĆ** - Vrlo kratko, ispred Kluba vijećnika pohvaljujem sve ovo da se sada ne ponavljamo. Volio bih da našim mladima, članovima naše mladeži i ovo Gradsko vijeće nije zatvorilo vrata kada su bili predlagani u Savjet mladih, pa bi možda i ovakvih pitanja bilo više i sugestija. Nadam se da će im biti omogućeno da se ipak prijedlozima i svojim elanom uključe više u rad, da ih se ne tretira po nekakvim stranačkih pozicijama. Želim se stvarno pohvalno izraziti, Bunker je nešto što je u zadnjih 15 godina najkvalitetnije u Samoboru napravljeno. Tu nikoga ne izoliram iz toga, Grad je tu stvarno napravio dobar potez.

**MIRAN ŠOIĆ** - Ima li još netko? Ako nema zatvaram raspravu i predlažem da prihvatimo ovo Izvješće o radu Pučkog otvorenog učilišta Samobor za 2016. godinu.

Tko je za?

Nakon provedenog glasovanja Gradsko vijeće Grada Samobora jednoglasno je (25 "za") donijelo sljedeći

**ZAKLJUČAK**

**I.**

Prihvaća se Izvješće o radu Pučkog otvorenog učilišta Samobor za 2016. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD8.)**

**MIRAN ŠOIĆ -** Prelazimo na osmu točku dnevnog reda - Izvješće o radu Samoborskog muzeja za 2016. godinu.

Da li je gosp. Milonjić tu? Evo, resorni ministar će dati onda kratko izvješće.

**JURO HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Zamolio bih da gosp. pročelnik prenese da na vrijeme prijavi Predsjedništvu da neće nekoga biti, da to znamo unaprijed.

**DAMIR SKOK** - Evo, neću biti toliko pozitivan, ali probat ću ne biti negativan, kao što sam bio za Knjižnicu i Pučko učilište. Naime, mislim da trebamo napraviti jedan veliki iskorak, u nekim stvarima je napravljen kao Bitka kod Samobora, Akvareli na skeli, nešto se približit modernom vremenu. Ja sam godinama, a i školski nastupali smo u Muzeju, uvijek bio vrlo često u Muzeju. Pred dvije ili tri godine odveo sam svoje cure prvi put vidjeti Samoborski muzej i prvo što me je iznenadilo da nema nikakve promjene od onoga kada sam ja bio u njihovim godinama i nema ništa od onoga, a radim u ustanovi koja je takvog muzejskog tipa, ali mislim da u ova moderna vremena da bi neki veći korak u digitalizaciji nekakvoj u praćenju modernih tehnologija, gdje bismo posjetiteljima Muzeja mogli dati drugu atmosferu samom Muzeju i prikazati puno toga. Mislim da treba razmisliti i napraviti neki projekt, jer se nismo puno pomakli, neke stvari koje se rade, izložbe, nekada su bile češće književne večeri, mislim da su dobre. Tako da molim vas da ne kritiziram niti ljude koji tamo rade, niti mislim da je u njima problem, ali mislim da je u nama problem ovdje, da trebamo podržati nekakav projekt koji bi Muzeju vratio i nekakav stari sjaj, kada je to bilo primjereno tim vremenima, odnosno približio se današnjim vremenima i privukao ljude. Oprostite ovaj broj posjetitelja, s obzirom na broj turista u Samoboru, je porazan, po mojem mišljenju. To ne znači da kritiziram ljude koji rade, nego kažem da moramo razmisliti što ćemo s našim Muzejom i napraviti ga puno zanimljivijim. Danas muzeji u Europi imaju iznimno dobrih rješenja upravo korištenjem moderne tehnologije, možete vidjeti primjer u Ogulinu, one kuće bajke ili Šibenske tvrđave, masu toga novog što se radi ili obnavlja i radi se u tom smjeru.

Drugo bih kritizirao radno vrijeme našeg Muzeja, oprostite subota od 10.00 do 14.00 sati, koga zahvaća, one koji dođu na kavu pa idu na ručak, pa zašto se ne bi poslije ručka prošetali po Muzeju. Čak je meni trebalo negdje iz trećeg pokušaja da sam uspio pogoditi radno vrijeme, jer je iznimno različito od dana do dana, nikako ne prati ritam posjetitelja grada Samobora. Mislim da bi trebalo dobro razmisliti kako se trgnuti i napraviti neki iskorak naprijed. Molim da ovo shvatite kao pozitivnu kritiku i cijenim ljude koji tamo rade, ali mislim da ih trebamo podržati u nekakvim značajnijim sredstvima i nešto od našeg Muzeja napraviti.

**SVEBOR LABURA** - Samo ću pročitati nešto ovako: "Zgrada je trošna, fasada propada, električne instalacije su dotrajale. Nedostaje muzejska trgovina, garderoba i drugi muzejski sadržaji. Prodor vode kroz pukotine je etc. etc.", a onda imamo socijalistički na kraju ovako: "Promjene u 2016.: Redovito su čišćeni radni i izložbeni prostori i čuvaonice muzeja. Izvršena je kontrola i izmjena dotrajalih rasvjetnih tijela. Servisirani su protupožarni aparati." Znači, kolega Skok govori o jednoj strani, a ja govorim o strani da li će Grad izdvojiti bilo kakva sredstva da se ovo što sam malo prije pročitao ukloni. Ovo su stvarno socijalističke bodule, mijenjali smo žarulje i servisirali smo protupožarne aparate, a zgradu svi vidimo jer prolazimo pored nje je u katastrofalnom stanju, da ne govorim prelaz preko Lavice, to ćemo nekom drugom temom. Tako da bih molio da mi se uputi pismeni odgovor, da li će Grad u 2017. godini izdvojiti sredstva za sanaciju ovih stavki koje sam ovdje naveo, a koje su potpuno neprimjerene.

**IRENA FRANCEKOVIĆ** - Htjela bih se nadovezati na ove dvije diskusije. Naime, s obzirom da očito Samoborski gradski muzej ne raspolaže dostupnim sredstvima za svoje redovno poslovanje, Grad Samobor i nadležne službe bi morale razmisliti o tome da postoje europski novci koji se mogu povući iz programa Europa za građane ili nekih drugih. Za nove programe i nove projekte ne mogu vjerovati da Grad koji broji svoju povijest od 1242. godine nema što ispričati svima koji u taj grad dolaze i smatram da je krajnje vrijeme da se razmisli o potpunoj reorganizaciji Muzeja, onoga što on znači za Grad Samobor i na koji način se on može povezati sa svim ostalim udrugama i neću reći poduzetnicima, ali možda i poduzetnicima, da se on pretvori u nešto moderno. Uostalom svi ste bili vjerojatno u Schȍnbrunnu i ostalim dvorcima, tamo ste slušali priče koje na žalost ovdje nemate čuti od koga, niti su one organizirane na dnevnoj bazi, a turisti u Samobor dolaze svaki dan i više to nije samo nedjelja oko ručka, pa mislim da u tom smjeru je potpuna reorganizacija Muzeja nužna i da o tome brigu moraju voditi gradske službe, Grad Samobor, a ne djelatnici samoga Muzeja.

**ZLATKO REŠETAR** - Samo da se nadovežem na moje prethodne sugovornike. Što se tiče gostiju, posjetitelja grada Samobora, svjedoci smo da jako puno naših gostiju iz azijskih zemalja dolaze ovdje, oni po svojoj preferenciji vole takva kulturna događanja, vole starine, vole takve stvari, pa možda u nekoj suradnji s Turističkom zajednicom ili s touroperatorima preko kojih oni dolaze ovdje odvesti ih i u naš Samoborski muzej. Slažem se s kolegicom Franceković, što se tiče europskih sredstava, europskih fondova, tu ima prostora, pa se treba pokušati javiti na neke natječaje i odraditi taj posao da se povuku neka sredstva.

**MIRAN ŠOIĆ** - Ima li još? Ako nema zaključujem raspravu, evo gosp. Skok.

**DAMIR SKOK** - Evo samo jedna šala i gosp. Juri poruka. Znači shvatili ste poruku, vi kao pročelnik i kao pozicija, od opozicije da budemo glasali za povećanje sredstava i da hoćemo da se nešto ljepše napravi u našem Muzeju.

**MIRAN ŠOIĆ** - Možemo zaključiti raspravu i dajem Izvješće Samoborskog muzeja na glasanje za 2016. godinu.

Tko je za?

Nakon provedenog glasovanja Gradsko vijeće Grada Samobora većinom glasova (18 "za", 1 "protiv" i 6 suzdržan") donijelo je sljedeći

**ZAKLJUČAK**

**I.**

Prihvaća se Izvješće o radu Samoborskog muzeja za 2016. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD9.)**

**MIRAN ŠOIĆ** - Prelazimo na devetu točku dnevnog reda - Izvješće o radu Ustanove za upravljanje sportskim objektima Sportski objekti Samobor za 2016. godinu.

Gosp. Vladimira Čerkeza će dati par uvodnih riječi.

**VLADIMIR ČERKEZ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Otvaram raspravu. Ima li pitanja o sportu?

**DAMIR SKOK** - Kada je tu gosp. Čerkez, prvenstvo hvala svim djelatnicima i svemu, mislim da bi se možda moglo poraditi na ovoj prihodovnoj strani više, naravno ne na uštrb samoborskih klubova, djece i svega, ali ima dobrih iskustava, mogu se napraviti copy paste u inozemstvu kako neki gradovi na taj način dolaze do dodatnih prihoda. Rekao bih samo o vašoj bilanci, ako vam dozvoli pročelnik, siguran sam i znam gdje trebate djelatnika, imate prostora za plaću domara.

**MIRAN ŠOIĆ** - Ima li još pitanje koje?

**SVEBOR LABURA** - Samo bih želio znati, da li postoji prijedlog uređenja parkinga ispred umjetne trave kod nogometnog stadiona? Znači, ono kako ljudi parkiraju, to sve nije primjereno uopće, sada je i ona kuća nastala ispred, OK, srušena napravljena nova, ali stvarno da li Grad može izdvojiti određena sredstva da uredi normalan parking, stavi rasvjetu, stavi normalna vrata, jer je stvarno broj ljudi koji su dnevno tamo ogroman.

**VLADIMIR ČERKEZ** - Zahvaljujem na pitanju, ali to pitanje ćete morati potražiti od strane Grada, zbog toga što Ustanova ne upravlja navedenim prostorom, ali vrlo vjerojatno ćete dobiti pismeni odgovor, ali ja ne mogu odgovoriti na to jer ne upravljam navedenim prostorom.

**MIRAN ŠOIĆ** - Onda ćemo pismeno odgovoriti na sljedećem Vijeću oko tog problema da vidimo.

Ima li još pitanja? Ako nema zaključujem raspravu i dajem Izvješće na glasanje za 2016. godinu za sportske objekte.

Tko je za?

Nakon provedenog glasovanja Gradsko vijeće Grada Samobora jednoglasno je (25 "za") donijelo sljedeći

**ZAKLJUČAK**

**I.**

Prihvaća se Izvješće o radu Ustanove za upravljanje sportskim objektima Sportski objekti Samobor za 2016. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD10.)**

**MIRAN ŠOIĆ** - Prelazimo na desetu točku dnevnog reda - Izvješće o radu Javne vatrogasne postrojbe Grada Samobora za 2016. godinu.

Molim gosp. Mladena Žitkovića, zapovjednika Javne vatrogasne postrojbe da se u kratkim crtama obrati.

**MLADEN ŽITKOVIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Otvaram raspravu.

**DAMIR SKOK** - Čestitke vama i vašem timu, neću reći da bi bilo lijepo da iduće godine i ove godine imate još više intervencija, bolje da ih imate što manje. Poznam puno dečki koji kod vas rade i stvarno imate odličnu ekipu i drago mi je da ste se preselili u primjerene uvjete. Imam dva pitanja.

Govorite o povećanju broja vatrogasaca na 27, kada to planirate napraviti i u kakvom je planu nabavka vozila?

Drugo, možda je to javnosti poznato, ali ne znam pa pitam, s obzirom na ovo preseljenje. Što se planira sa zgradom u Stražničkoj i onim parkiralištem?

**MLADEN ŽITKOVIĆ** - Zahvaljujem na pohvalama. Što se tiče povećanja broja ljudi, to prvenstveno ovisi o financijskim sredstvima, a broj ljudi je izračunat prema Planu zaštite od požara i procjeni. Nadam se da ćemo u ovom razdoblju koji je pred nama to i ostvariti. Isto tako što se tiče nabavke vatrogasnih vozila, svakako nam je prioritet ova autocisterna, jer nam je ova postojeća 1982. godište i upravo je sada na popravku, tako da nam je to dosta veliki prioritet.

Što se tiče ove zgrade ona je u vlasništvu DVD- a Samobor, a JVP je bila samo stanar u tim prostorima.

 **DAMIR SKOK** - A dvorište? Zašto DVD ne prenamjeni i naplaćuje parkiranje da se prihodi povećaju?

 **MIRAN ŠOIĆ** - Vidjet ćemo što je moguće, pa da se da odgovor budući da su tu imovinsko - pravni odnosi koji jesu, pa ćemo pripremiti za sljedeću sjednicu odgovor. Mislim da ciljate i na pješački pločnik da se možda pomakne i da bude širi, itd.. za djecu.

 **IRENA FRANCEKOVIĆ** - Vezano uz ovo pitanje gosp. Skoka, isto tako me zanima da nam se očitujete na sljedećoj sjednici. Kolika je vrijednost sada imovine s kojom raspolaže Vatrogasna postrojba, s obzirom da u ovom Izvješću samo spominjete prihode i rashode, a ne stanje imovine. Znači da li je zgrada u koju ste preseljeni u vašem vlasništvu ili u vlasništvu Grada? Koliko je uloženo u samo preseljenje i koja je vrijednost opreme i popis nekakav koju sada imate, jer toga u ovom izvješću nema.

 **MIRAN ŠOIĆ** - Znači suglasni ste da pismeno damo za sljedeću sjednicu odgovor.

 Ima li još pitanja? Ako nema, zatvaram raspravu i dajem na glasanje Izvješće Javne vatrogasne postrojbe Grada Samobora za 2016. godinu.

Tko je za?

Nakon provedenog glasovanja Gradsko vijeće Grada Samobora jednoglasno je (25 "za") donijelo sljedeći

**ZAKLJUČAK**

**I.**

Prihvaća se Izvješće o radu Javne vatrogasne postrojbe Grada Samobora za 2016. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD11.)**

**MIRAN ŠOIĆ** - Prelazimo na jedanaestu točku dnevnog reda - Izvješće o radu Vatrogasne zajednice Grada Samobora za 2016. godinu.

Gosp. Željka Koščicu je tu, vidimo ga, molim samo u kratkim crtama.

 **ŽELJKO KOŠČICA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

 **MIRAN ŠOIĆ** - Da li se netko javlja?

 **IRENA FRANCEKOVIĆ** - Nastavno na ovo izvješće prije vas, pa i za vas imam isto pitanje. Voljela bih znati, kao gradski vijećnik, popis sve imovine koju posjeduju DVD-a? Pozdravljam rad DVD-a na području grada Samobora, s obzirom da su to jedna od rijetkih društava koja okupljaju od omladine do starije dobi i organiziraju nekakva događanja, uz to što nam naravno spašavate imovinu i živote. To ne pitam nekakvom namjerom da vas pokuđujem, ali mislim da bi mi kao gradski vijećnici trebali znati s kojom sve imovinom vi raspolažete, s obzirom da postoji očito velika razlika između onoga što posjeduje JVP i ono što posjeduju DVD-a.

 **ŽELJKO KOŠČICA** - Naime, od svih DVD-a nemaju svi vatrogasne domove, svega osam DVD-a ima u vlasništvu svoje domove. Svi oni vode poslovne knjige i po raznim knjigovodstvima vidljiva je njihova knjižna vrijednost. Dakle, vrše se inventure na kraju godine sukladno zakonskim propisima, a vi znate da prema Zakonu o udrugama, sada imamo i po dvije skupštine. Dakle, vrlo precizno, niti jedan DVD nema iskazan nikada gubitak, svi posluju pozitivno. Tu vrijednost ukoliko zatražite za sve DVD-e možemo ju izlistati iz knjigovodstvenih servisa i dostaviti ukoliko je to potrebno.

 **SVEBOR LABURA** - Mislim da je kolegica samo htjela, odnosno nije je zanimalo vlasništvo zgrada, nego ju je zanimao raspored vatrogasne opreme po DVD-ima, jer je htjela sugerirati da DVD imaju puno vredniju vatrogasnu opremu nego što bi im trebalo pripadati u odnosu na Javnu vatrogasnu postrojbu Samobor. Mislim da je to kolegica htjela.

 **ŽELJKO KOŠČICA** - I domovi su vrijednost, oni su isto vrijednost, a popis opreme ne znam da li ste vi dobili u materijalima. Mi svake godine imamo izvješće u novčanim transferima i u opremi. Dakle, sve je vidljivo za svaku godinu i ta vrijednost se može zbrojiti. Ne znam da li vi imate tu vrijednost, evo izvješće o financijskom poslovanju za 2016. godinu, izvješće o novčanim transferima, o svakom DVD-u, i na kraju imamo izvješće o transferu o opremi. Ne znam da li vama nije iskompletirano, evo ja jedan primjerak imam ovdje i mogu vam i sada to dati. Znači sve što se kupi postoji u evidenciji i mi to prilažemo. Evo ja to imam ovdje pa mogu i gradske službe ukoliko žele kopirati.

 **VLADIMIR SKENDROVIĆ** - Samo ću se kratko osvrnuti na jedan drugi dio. Pohvalno je da se obogaćujemo u opremi, a čuli smo iz prethodne točke, da je u planu povećanje ljudstva zaštita stanovnika grada Samobora u tom segmentu izuzetno bitna i pohvalno je da ju držite na visokoj razini. Imali smo prilike čuti da je u protekla dva mandata značajna svota novca gotovo 10.000.000,00 kn uložena u sustav vatrogastva, da ga sada ne recikliram na dijelove, ali isto tako bi trebalo gledati i na zaštitu vas i vaših djelatnika u tom smislu imam pitanje. S obzirom da ne bih želio donositi paušalnu ocjenu, onaj bivši vojni hangar dolje, koji je preuređen face liftingom za potrebe vatrogastva i vatrogasnih službi u cjelini. Molio bih da mi nadležne službe omoguće kao vijećniku uvid da li taj prostor ima adekvatnu uporabnu dozvolu? Da li je izvršena prenamjena i sve ostalo što bi trebalo prethoditi da bi to bilo legalno i u zaštitu vas i vaših korisnika u tom prostoru?

 **MIRAN ŠOIĆ** - To je nepovjerenje, jer sve dozvole su izdane inače ne bih mogla biti rekonstrukcija na sve što smo trebali napraviti.

 **MARINKO DŽEPINA** - Samo sam htio reći sljedeće, koliko god neke druge gradske ustanove nisu u takvim uvjetima za rad kao što su Vatrogasna zajednica i kao što je Javna vatrogasna postrojba, znači da imaju izuzetno dobre uvjete i da u ovom trenutku zaista svojim radom oni opravdavaju to što se ulagalo u te uvjete za boljitak njihovog rada.

 Što se tiče opreme koju DVD-i moraju imati postoji vam određeni pravilnik, Pravilnik o vatrogasnoj opremi koje treba svako vatrogasno društvo imati i po tom praviliniku inspekcije obilaze DVD-a i onda im naravno daju određene rokove ako nemaju da obave, naprave, kupe ili na neki drugi način tu opremu dobiju. U svakom slučaju pohvaljujem rad kako Javne vatrogasne postrojbe tako i Vatrogasne zajednice, a nadam se da će u ovim uvjetima njihov rad biti još i bolji.

 **MIRAN ŠOIĆ** - Da li se još netko javlja? Ako ne zaključujem raspravu i dajem Izvješće Vatrogasne zajednice za 2016. godinu na glasanje.

 Tko je za?

 Nakon provedenog glasovanja Gradsko vijeće Grada Samobora jednoglasno je (25 "za") donijelo sljedeći zaključak

**ZAKLJUČAK**

**I.**

Prihvaća se Izvješće o radu Vatrogasne zajednice Grada Samobora za 2016. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD12.)**

**MIRAN ŠOIĆ** - Prelazimo na dvanaestu točku dnevnog reda - Izvješće o radu Samoborskog športskog saveza za 2016. godinu.

Molim gđu Marijanu Radek, da u kratkim crtama da uvodno obrazloženje.

**MARIJANA RADEK** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**DAMIR SKOK** - Prvo velike pohvale, vrlo impresivni rezultati, kada čovjek pogleda broj klubova i sportaša iz svih aktivnosti koje ste radili prošle godine, svaka čast i uvijek podrška u radu. Da me krivo ne shvatite, ne mislim da je ovo loš izvještaj, nego bi ja u njemu htio vidjeti u zaključku, trebamo više novaca, za klince u Bregani nam treba umjetna trava, fali nam za Ženski rukometni klub toliko i toliko novaca, dajte nas podržite jer trebamo napraviti u Galgovu isto proširenje ovoga, itd. Tu mi to fali, to je moje otvoreno pitanje vama. Što mislite uz ove uspješne stvari, uz pokrivanje s ovim čime se možete pokriti, toliko kuna 5.600.000,00 kn, koliko bi još trebalo, koji su vam neki kratkoročni ciljevi i dugoročni, a što mislile da športu i objekata i financija i mnogih stvari fali u Samoboru?

**MARIJANA RADEK** - Samo ću se kratko osvrnuti, zahvaljujem, ovo shvaćam kao vrlo pozitivno i slažem se definitivno s vama. Znači Izvršni odbor Samoborskog športskog saveza, predsjednik kao i Skupština, naravno vode brigu, ja ću voditi u buduće vezano na te zaključke. Sportska infrastruktura Grada Samobora mogu reći da je na visokom standardu, ali da uvijek može biti bolje, definitivno može biti bolje. Pročelnik gosp. Juro Horvat je vrlo upoznat s nekim našim zahtjevima i promišljanjima koje mi na nekim sastancima odrađujemo. Slažem se da treba i umjetna trava, slažem se da treba našem gradu i atletska staza, s obzirom da puno naših izuzetnih sportaša zbog nemogućnosti neimanja infrastrukture kvalitetni odlaze u Agram u Zagreb, u klubove gdje postaju reprezentativci i prvaci Hrvatske. Mi želimo zadržati našu djecu ovdje. Isto se slažem da postoji potreba za bazenom, o tom bazenu već svi pričamo, a to daje nove mogućnosti razvoju sporta. Apsolutno se slažem i prihvatit ću tu sugestiju da se ubuduće napravi jedan osvrt što se tiče i infrastruktura, a naravno i djelovanja što se tiče stručnog rada.

**DAMIR SKOK** - Upravo je to cilj mojega pitanja, ne zato da bi se igrali pozicije i opozicije, nego da svi mislimo na obrazovanje i sport nije demagoška floskula, vjeruje da bi tu većina nas znala nabrojati što bi nam još u Samoboru trebalo. Začudilo me da niste nikakva sredstva dali Plivačkom klubu Samobor, šalim se. Ne želim uopće politizirati oko toga i ovo što sam vas pitao je zato upravo ako trebamo u Bregani umjetnu travu, igralište, ako trebamo u Klokočevcu ovo, u Molvicama ovo, zato da svi probamo iz gradske kase dati podršku ili napraviti pritisak na gradske čelnike ili doći do nekakvih sponzora i slične stvari. Zato bi me jako zanimalo vi koji to vodite i promišljate, koji bi bili prioriteti, što nam kratkoročno gori i što bi nam trebalo u Samoboru.

**ŽELJKO STANEC** - Moram se nadovezati, jer ipak o nekim tim sredstvima većinom odlučuje politika, odnosno ciljeve trošenja i sve to. Marijanin trud je sigurno vrijedno spomenuti, mislim od kada se ona nalazi kao tajnica tog Samoborskog športskog savez da se vidi napredak u sportu.

Javio sam se iz razloga, da se malo vratimo u neku povijest 2009. godine kad je upravo ova gradska uprava dignula 50% sredstava za šport. U tom nekom periodu izgradili su se sada niz sportskih objekata, vrijednost ne znam samo sportske dvorane u Rudama je 23.000.000,00 kn, vrijednost nove sportske dvorane kod OŠ Samobor je 10.000.000,00 kn, vrijednost ulaganja u ove sve sportske objekte koji se nalaze na otvorenom negdje je također nekoliko milijuna kuna, da je to ipak jedna pozamašna svota novaca. Neću reći da ne treba još ulagati, sigurno da će ova gradska uprava i dalje ulagati, ali u tom nekom periodu sada od osam godina, ipak je to velika količina financijskih sredstava uložena u sport na području grada Samobora i tim tempom ćemo nastaviti. Prosto je nevjerojatno da u jednoj godini možemo opremiti sve sportske objekte, to bi bilo neozbiljno za ovu politiku, ali sam htio neki redoslijed nabrojiti da smo periodično ulagali i u sport, a nisam se javio po prethodno točki dnevnog reda, i u JVP i DVD, ali taj neki standard koji bi i ja želio da ovaj Grad Samobor poprimi ne može se riješiti, mada je osam godina puno, slažem se s time. Jednostavno, do savršenstva ne možemo nikada doći, ali težimo iz godine u godinu.

**VLADIMIR SKENDROVIĆ -** Želio bih naglasitinekoliko stvari, prvenstvo dignut ću ruku da se prihvati ovo izvješće. Želio bih skrenuti samo na jednu stvar, da se malo ažurnije ažuriraju podaci. Imate u članicama u sustavu javnih potreba i van sustava javnih potreba, mi smo susjedi pa znate da ne čujete već sedam godina motore, a još uvijek vodite moj moto klub koji sam ja likvidirao 2012. godine, a on je ovdje u 2016. godini upisan. Dakle, malo ažurnije moramo te podatke voditi. Sada me malo zamjenik gradonačelnika zbunio, pohvalno je stvarno, ulaganja su bila značajna u dvorane, u sportske objekte, ali to je dio infrastrukture. Ovdje se pokušavamo usredotočiti na same sportaše, na osobe. Ovo je ok, nadam se da će i u narednom periodu biti i u suradnji sa Županijom itd. Međutim ja bih volio stvarno nastavno na Damirovu diskusiju da ovdje govorimo o 8 ili 9.000.000,00 kn, jer Samoborski športski savez se ne bavi samo sportašima koji su u natjecateljskom pogonu, mi smo dosta zanemarili, ne želim se vraćati daleko unatrag ali želim potaknuti razmišljanje da dobre stvari pokušavamo implementirati u narednom periodu. Školski sport, danas je on na dosta niskoj razini i smatra da u njega treba puno, puno više uložiti, da se tu moraju iznaći sredstva, jer je to vezano i uz zdravstvo. Naša djeca su sve gojaznija, sve više sjede uz kompjutere, ne kreću se. Dakle, bitne poveznice su tu koje utječu na to da pokušamo što više sredstava staviti na raspolaganje Sportskom savezu koji opet mora ili se ojačati strukturno ili na bilo koji način, naći modele da tu djecu u školskom djelu, nekad smo imali one školske Vihor, Polet i oni postoje još i dan danas, ali to je bilo na daleko višem nivou, čak i natjecateljskom i angažirana su i sredstva bila.

Malo ste me zbunili zamjeniče gradonačelnika kad ste rekli da je sve krenulo na bolje dolaskom gđe Marijane Radek, jer što to znači da prethodnik Horvat je bio loš, pa postavili ste ga za pročelnika, za Boga miloga nemojte čovjeka na taj način. Pohvaljujem u svakom slučaju, apeliram na to da se malo ažurnije neke stvari vode i želim vam da s puno više novca raspolažete i s puno više programa.

**ŽELJKO STANEC** - Dobro je da me ovako pažljivo slušate, pa da vidite da nisam imao nikakvu namjeru, niti uvrijediti, niti na neki način, samo sam htio reći da je korak bolje. Svaki čovjek daje neki doprinos svom poslu, Juro Horvat je također vrijedno i marljivo obavljao svoju dužnost tajnika Samoborskog športskog savez i obavlja i tu profesionalnu dužnost i pročelnika Upravnog odjela za društvene djelatnosti.

**MIRAN ŠOIĆ** - Ima li još netko za raspravu? Polako, da vidimo prvo vijećnike ako imaju kakva pitanja.

**MARIJANA RADEK** - Vezano za ažuriranje, da ovo izvješće je bilo pisano prije nego što je Samoborski športski savez proveo reviziju, jer stupanjem na snagu novog Zakona o udrugama u Uredu državne uprave Zagrebačke županije, pod koje naše sportske udruge spadaju, a radi se upravo ta revizija udruga da se vidi koje su udruge aktivne, jer brojne udruge sportske nisu se odjavljivale da više kao takve ne rade ili su u mirovanju ili su likvidirane. S novim zakonom, znači upravo s tim da se situacija pročisti i projasni registar članstva je prisutan na našoj WEB stranici, među dokumentima koji revidiran ovo je izvješće koje se odnosili dok još nisam provela konačnu reviziju. Znači, govorimo o 50 udruga koje se nalaze, ako ćemo točke podatke koje možete vidjeti, pod kapom Samoborskog športskog savez i dodatno je još nekih 26 koje se odnose na sportsku djelatnost u gradu Samoboru. To možete sve pogledati na stranicama Samoborskog športskog saveza.

**MIRAN ŠOIĆ** - Ako nema više prijavljenih za raspravu, dajem ovo Izvješće o radu Samoborskog športskog saveza za 2016. godinu na glasanje.

Odbor za statutarno - pravna pitanja također je podržao zaključke i ovaj materijal.

Tko je za?

Nakon provedenog glasovanja Gradsko vijeće Grada Samobora jednoglasno je (25 "za") donijelo sljedeći

**ZAKLJUČAK**

**I.**

Prihvaća se Izvješće o radu Samoborskog športskog saveza za 2016. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD13.)**

**MIRAN ŠOIĆ** - Prelazimo na trinaestu točku dnevnog reda - Izvješće o radu Zajednice tehničke kulture grada Samobora za 2016. godinu.

Molim gosp. Stjepana Črnjaka da glavne značajke da za 2016. godinu.

**STJEPAN ČRNJAK** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Otvaram raspravu.

Ima li pitanja? Ako nema možemo zaključiti raspravu i dati na glasanje Izvješće o radu Zajednice tehničke kulture grada Samobora za 2016. godinu.

Odbor za statutarno - pravna pitanja također je raspravljao o tome i donio je zaključak o prihvaćanju navedene točke dnevnog reda.

Tko je za?

Nakon provedenog glasovanja Gradsko vijeće Grada Samobora jednoglasno je (25 "za") donijelo sljedeći

**ZAKLJUČAK**

**I.**

Prihvaća se Izvješće o radu Zajednice tehničke kulture Grada Samobora za 2016. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD14.)**

**MIRAN ŠOIĆ** - Prelazimo na četrnaestu točku dnevnog reda - Izvještaj o poslovanju Dječjeg vrtića Izvor za 2016. godinu.

Molim gđu Marinu Trošelj da se u kratkim crtama obrati.

**MARTINA TROŠELJ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ -** Otvaram raspravu.

**IRENA FRANCEKOVIĆ** - Pozdravljam gđu Trošelj, na radu svih objekata koji spadaju pod DV Izvor, koliko je meni bilo poznato, tamo spada i dječji vrtić u Mlinskoj, jedan od, ne jedan od, nego najstariji vrtić u gradu Samoboru, meni dva metra od moje kuće, pa me sada sablažnjava jedna stvar koja se u tom vrtiću dogodila. S obzirom da govorite da imate Eko - program i da je to sveopće pozdravljeno od roditelja i svega, ne mogu vjerovati da je Grad Samobor na uštrb djece u tom vrtiću sagradio parkiralište koje se eto zadnjih možda dva tjedna intenzivno radilo. Prvo je bila tabla da će to biti nekakav prostor za rolanje djece ili nešto takvo, međutim postavljeni su tlačni profili, oni šuplji, kroz koje raste trava. Znači definitivno nisu predviđeni za nikakve role, niti nikakve takve sadržaje, već su se tamo počeli parkirati automobili. Znači, po mojoj procjeni to je šestina površine tog vrtića pretvorena je u parkiralište. S obzirom da oko tog vrtića postoje označena gradska parkirališta ne vidim baš nikakvog razloga da se i taj dio površine oduzeo djeci za njihovu igru i razvoj i ne znam što uključuje taj vaš Eko - program, ako ste uspjeli dozvoliti da se šestina površine vrtića pretvori u parkiralište za automobile. Ne znam za kakvu namjenu, da li je to za djelatnike, da li je to za druge korisnike? U svakom slučaju mislim da se to nikako nije smjelo dozvoliti u najstarijem vrtiću u Gradu.

**MARTINA TROŠELJ** - Osvrnut ću se sada rekla to je bilo Izvješće o radu za 2016. godinu, a odgovor na ovo pitanje ću vam vrlo rado dati. Znači, tamo je problem parkiranja kod dovođenja roditelja djece u vrtić. Prilikom ostavljanja svakodnevnog dolaska i odlaska roditelja dok odvode djecu u vrtić dobili su kazne, to jako dobro znaju i gospoda u Gradu i komunalni djelatnici koji su nam stvarali probleme oko tih desetak ili petnaestak minuta da bi našli nekakvo zajedničko rješenje nisu nam htjeli izaći u susret. Zamolili smo čak da nam osiguraju zadržavanje na petnaestak minuta dok se djeca ostave i pokupe prilikom dovođenje i odvođenja, no međutim to nije išlo. Zatražili smo da nam oslobode par parkirnih mjesta za potrebe vrtića, znači iz istog razloga, niti to nije išlo. Tada smo krenuli, prije četiri ili pet godina u traženje suglasnosti da se napravi parkiralište i da to ne bude asfaltirano, nego da bude eto toliko koliko smo dobili suglasnost da kroz njega ipak odlazi trava na području gdje djeca ne borave iz različitog sigurnosnog aspekta. U sklopu tog projekta koji je sada djelomično napravljen, a što ste vidjeli parkiralište u samom centru grada za roditelje i djelatnike za potrebe dječjeg vrtića, sljedeće treba krenuti kroz sljedećih nekoliko dana, staza za rolanje i voženje bicikla koja će ići u prednjem dijelu parka gdje je postojeća ona staza koja je derutna, ide se u renoviranje da bi se djeci omogućilo što više sportskog kretanja jer smo primijetili definitivno da, osim što ih iz auta samo ih istovare van, djeca kretanja nemaju. Park je u centru grada, bit će otvorene za naš drugi područni objekt koji mogu dolaziti tamo s vozilima. Imamo suradnju i s drugim eko vratićem Grigora Viteza koji su nam dolazili na vožnju biciklom po takvoj travnatoj površini koja je puna korijenja i svega, jer je trava zarasla i uništila asfalt. Tako da se nadamo da će radovi biti gotovi do 31.08. u ovom dijelu naprijed, pa vas sve pozivam da dovedete djecu koju imate i da dođete na otvorenje toga.

**MIRAN ŠOIĆ** - Ima li još pitanja?

**MAJA GRAČANIN** - Zahvaljujem se ravnateljici gđi Martini Trošelj na Izvještaju o poslovanju DV Izvor za 2016. godinu, za koje mogu reći u ime Kluba vijećnika SDP-a ćemo itekako podržati.

Imam jedno pitanje, a koristim ovdje priliku iako nije možda unutar točke dnevnog reda, jer je Izvještaj za 2016. godinu, ali budući da su i drugi kolege vijećnici malo odskakali od teme dnevnog reda dajem i sebi to zapravo. Htjela bih pitati i pohvaliti planiranu dogradnju Dječjeg vrtića Izvor u Bregani. Samo kratko ako bi nas mogli izvijestiti koliko će se prostorija dograditi, što će to značiti za sami objekt jedan, što će to značiti za objekt dva, za koji znamo da je u dosta lošem stanju i koji nam je u najmu. Također ću samo kratko spomenuti da problem parkirališta postoji i oko Dječjeg vrtića u Bregani i da je u suradnji s Dječjim vratićem, Osnovnom školom i Mjesnim odborom trenutno u izgradnji jedna ulica u Bregani gdje će se napraviti parkiralište za potrebe vrtića i škole, odnosno roditelja koji svoju djecu tamo dovode.

**MARTINA TROŠELJ** - Evo, ukratko koliko vam mogu reći, mada mislim da za sada nisam mjerodavna davati takve izjave o nadogradnji vrtića, jer sam vidjela prijedlog projekta koji je u fazi proširenja grada, da se radi o tome da su u fazi traženja dozvola, ako sam u pravu. Znači ono što je planirano, a planirana je nadogradnja četiri odgojne skupine i dvorana koja je prije nekoliko godina u područnom objektu u Bregani, onom glavnom objektu u naselju, izgubljena radi povećanja broje djece. Morali smo zatvoriti jedan polivalentni prostor koji se tada rečeno samo privremeno napravio misleći da će biti rješenje, mislim da je to bilo prije sedam ili osam godina, privremeno rješenje smještaja djece, međutim, hvala Bogu, u Breganu se isto tako doseljavaju mlade obitelji i potreba vrtića je zaista evidentna. Problem koji vučemo zadnjih dvadeset i nešto godina to je iznajmljeni prostor u područnom objektu policije, tzv. Hotel, na glavnoj cesti, koji nema dvorišta niti je adekvatan prostor, niti kvadraturno, niti bilo kakvog boravka djece u vrtiću. Radi se o dvije odgojne skupine koje smo prisiljeni svake godine poslati tamo predškolsku skupinu, koja svakodnevno hoda nogostupom kroz dvorište škole i po cestama koje su prometne da bi došli u glavni objekt u Breganu na igru. Veseli nas jako što ćemo toj djeci omogućiti da više nema seljenja u druge objekte, u neprikladan prostor u kojem se osjeća miris lož ulja, jer je tamo još uvijek takvo grijanje, stari prozori, uništena stolarija, tamo se nije moglo ulagati jer nije naše vlasništvo. Ono što me izuzetno veseli što ako ovaj projekt oživi i ako taj objekt u Bregani ide u proširenje, s te četiri odgojne skupine i dogradnjom jednog velikog prostora, dječje dvorane u kojoj se može provoditi osim svakodnevnog sata tjelesne kulture, koji su neophodni u toj dobi predškolskoj, može nas veseliti to da bi Bregana mogla postati prvi vrtić koji bi mogao poštivati normative djece o kojima svi odgajatelji, a hvala Bogu, i ministarstvo već godinama priča da će se promjeriti i da ih moramo ispoštivati, a prostorni kapaciteti nam to ne dozvoljavaju.

**MIRAN ŠOIĆ** - Ima li još pitanja? Ako nema zaključujem raspravu i dajem Izvješće na glasovanje.

Tko je za?

Nakon provedenog glasovanja Gradsko vijeće Grada Samobora jednoglasno je (25 "za") donijelo je sljedeći

**ZAKLJUČAK**

**I.**

Prihvaća se Izvještaj o poslovanju Dječjeg vrtića Izvor, Gustava Krkleca 2, Samobor, za 2016. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD15.)**

**MIRAN ŠOIĆ** - Prelazimo na petnaestu točku dnevnog reda - Izvještaj o poslovanju Dječjeg vrtića Grigor Vitez za 2016. godinu.

Molim gđu Sandru Ivanuš, vršiteljicu dužnosti ravnatelja ustanove Dječjeg vrtića Grigor Vitez da nam se obrti u par rečenica, jer smo izvješće pisano dobili.

**SANDRA IVANUŠ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Otvaram raspravu.

Ima li pitanja? Ako nema zatvaram raspravu i dajem Izvješće Dječjeg vrtića Grigor Vitez na glasanje.

Tko je za?

Nakon provedenog glasovanja Gradsko vijeće Grada Samobora jednoglasno je (25 "za") donijelo sljedeći

**ZAKLJUČAK**

**I.**

Prihvaća se Izvještaj o poslovanju Dječjeg vrtića Grigor Vitez, Perkovčeva 88/1, Samobor, za 2016. godinu, u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

 **Predsjednik Gradskog vijeća Grada Samobora daje pauzu od petnaestak minuta.**

 **Nastavlja se s radom sjednice.**

**AD16.)**

**MIRAN ŠOIĆ** - Prelazimo na šesnaestu točku dnevnog reda - Prijedlog zaključka o odabiru najpovoljnijeg ponuditelja u postupku javne nabave udžbenika za učenike osnovnih škola na području grada Samobora.

Molim gosp. Željka Radovanića da u kratkim crtama nam iznese.

**ŽELJKO RADOVANIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Ima li pitanja?

**MAJA GRAČANIN -** U ime Kluba vijećnika SDP-a želim reći da ćemo podržati ovu točku dnevnog reda i prihvatiti izbor najpovoljnijeg ponuditelja. To je praksa koju je Grad Samobor prepoznao i započeo u 2016. godini, pa nastavio i u 2017. godini. Nadam se da će tako biti i u narednim godinama, gdje financira nabavu udžbenika za učenike osnovnih škola na području Grada Samobora, a znamo da je to itekako rasterećenje financijsko za naše građane, jer je do sada iziskivalo itekako veliki trošak za nabavu udžbenika za osnovnoškolce i u tom dijelu Grad Samobor itekako pomaže.

**VLADIMIR SKENDROVIĆ** - Također ću se zahvaliti Gradu da je prepoznao višegodišnji trud i prijedlog je oporbenog HDZ-a koji se čitav niz godina zalagao upravo za ovaj vid investiranja u obrazovanje, u našu djecu. Podržat ćemo dapače, pohvalno i u proširenim dijelovima ako će mogućnosti dozvoljavati, da se maksimalno investira i na taj način pomogne roditeljima, prvenstveno osnovnoškolaca, a naravno kada bi postojale mogućnosti da bi proširenje dobro došlo.

**MIRAN ŠOIĆ** - Ima li još netko? Ako nema zatvaram raspravu i dajem Prijedlog zaključka o odabiru najpovoljnijeg ponuditelja u postupku javne nabave udžbenika za učenike osnovnih škola na području grada Samobora.

Tko je za?

Nakon provedenog glasovanja Gradsko vijeće Grada Samobora jednoglasno je (24 "za") donijelo sljedeći

**ZAKLJUČAK**

**I.**

Prihvaća se ponuda ponuditelja Narodne novine d.d., Savski gaj XIII. put 6, 10020 Zagreb, OIB: 64546066176, broj JN-63-17/GT od 29.06.2017. godine, u iznosu od 1.510.779,18 kuna bez PDV-a, što s PDV-om u iznosu od 75.538,96 kuna ukupno iznosi 1.586.318,14 kuna, te se odobrava sklapanje ugovora o javnoj NABAVI UDŽBENIKA ZA UČENIKE OSNOVNIH ŠKOLA GRADA SAMOBORA, nakon provedenog otvorenog postupka javne nabave male vrijednosti pod evidencijskim brojem nabave 3-MV-17-3, koji je objavljen u Elektroničkom oglasniku javne nabave pod brojem 2017/S 0F2-0011059.

**II.**

Ovlašćuje se gradonačelnik Grada Samobora na potpis ugovora o javnoj nabavi iz točke I. ovog zaključka.

**III.**

 Sredstva za nabavu iz točke I. ovog zaključka osigurana su u Proračunu Grada Samobora za 2017. godinu, u Razdjelu 004, Program Dodatne potrebe u osnovnom školstvu, Aktivnost Poboljšanje učeničkog standarda, podskupina 372  (Kupnja udžbenika za učenike osnovnih škola Grada Samobora).

**AD17.)**

**MIRAN ŠOIĆ** - Prelazimo na sedamnaestu točku dnevnog reda - Prijedlog zaključka o odobravanju sklapanja Ugovora o kupoprodaji nekretnina na području k.o. Rakovica (Gmajna) i k.o. Samobor (Vučja jama).

Molim gosp. Maria Anušića, izvolite.

**MARIO ANUŠIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Otvaram raspravu.

**IRENA FRANCEKOVIĆ** - Imam nekoliko pitanja, a već smo na početku postavili pitanje. Koliko je potrošeno za komunalno opremanje Gmajne? Ovdje se prodaje sedam parcela s te Gmajne i to je 2.300.000,00 kn, otprilike su ponude, s obzirom da tamo ima ukupno dvadeset sedam gradilišta, trideset sedam, onda vaša matematika s onih 18.000.000,00 kn nikako nije, da ali ova matematika ne drži vodu u smislu cijene koju ste ovaj put zatražili. I dalje inzistiram na tome da nam prikažete točno trošak koliko je novaca uloženo u komunalno opremanje Gmajne u Rakovici? To nam možete donijeti na sljedeće Vijeće ili nam možete pismeno uputiti, svejedno, sa svim prilozima faktura po kojima se to može dokazati i da netko napravi samo procjenu zemljišta bez komunalnog opremanja, jer se u ovom svemu izgubila vrijednost zemljišta. Mislim da trebam inzistirati ponovno na istom pitanju s kojim smo krenuli u aktualnom satu. Zanima nas točan trošak opremanja komunalnog na području Gmajne.

**MIRAN ŠOIĆ** - Vaše traženje je dobro, samo moramo vodi računa o tome da je to tržište.

**ŽELJKO STANEC** - Mislim da sam dosta precizno odgovorio na postavljeno pitanje, da je investicija na području Gmajne stajala Grad Samobor, odnosno porezne obveznike Grada Samobora 3.500.000,00 kn. Parcele su površine od 400 do 800 m2, znači svaka parcela nema istu vrijednost, svaka parcela nije položajno ista, za svaku parcelu postoji sudska procjena po m2.

**MARIO ANUŠIĆ** - Htio sam se još samo nadovezati, zamjenik gradonačelnika je bio u pravu, rekao je okvirno točno. Znači ovdje se radi o samom zemljištu, a normalno poslije toga ide i komunalna naknada koju će potencijalni kupci poslije platiti, na kraju će ta vrijednost biti oko 20.000.000,00 kn.

**MIRAN ŠOIĆ** - Ima li pitanja još?

**VLADIMIR SKENDROVIĆ** - Ne dvojim da je sve provedeno sukladno zakonodavnom okviru, dale, natječaj itd., više bih se vezao na informacije koje ste nam vi gosp. zamjeniče gradonačelnika svojim medijskim nastupima na Tribini gradonačelnika, svojedobno, pozorno sam pratio te emisije baš vezano uz Gmajnu, gdje ste vi tada iznosili podatke da je procijenjena prodajna cijena s kojom ulazite u investicijski ciklus, kojeg ja inače podržavam, dapače to se rješava komunalnim naknadama itd., tada ste govorili o 120 € po m2. Od tog vremena ne znam što se desilo da je cijena pala na niti 70 € po kojoj smo prodali, smatram da je ona kompromitirajuće niska i da Grad Samobor mora povesti računa da li mu je u interesu u ovom trenutku prodati po tako niskoj cijeni, jer realno je i tendencija je da vrijednosti rastu. S obzirom da nemamo problema financijske naravi da bi morali nekretnine stavljati na ad hoc prodaju, ne vidim razloga da po takvoj niskoj cijeni prodajemo s obzirom da ne uzurpirajući vrijeme i ovu točku dnevnog reda na prihodovnoj strani nam se pokazuje sukladno Vladinim odlukama veći priliv sredstava po pitanju poreza na dohodak, to je neka druga teme. Smatram da je ovo izuzetno niska cijena po kojoj Grad ovo prodaje.

**ŽELJKO STANEC** - Da, to je isključivo vaše mišljenje, a cijena je određena sudskom procjenom. Znači, sudski vještak procjenjuje vrijednost zemljišta, koju Grad Samobor mora poštovati. Imate točno, prije dvije godine, novi model procjene zemljišta donesen, a koji se procjenjuje na temelju tri prodajne nekretnine na tom području, zbroji se i podijeli s tri, da se dobije neka prosječna srednja vrijednost tog zemljišta. Znači sudska procjena je napravljena, Grad mora po sudskoj procjeni raditi, a minimalna početna cijena može biti ta.

Uvažena vijećnica Irena Franceković je na početku pitala što se tiče samog proračuna, da smo od prodaje gradske imovine planirali prihod od 15.000.000,00 kn, koji se onda kroz određene rashode isto planiraju na temelju tog prihoda, koji nije bio ostvaren u 2016. godini. Znači, ako se nešto planiralo u to uložiti, onda se planira naravno i prodati kako bi se mogla, ono što je uvažena vijećnica konstatirala, ta vrsta prihoda ostvariti i na temelju te vrste prihoda znači i određeni rashodi ponovno, što se tiče odluke o proračunu, i potrošiti.

**MIRAN ŠOIĆ** - Ima li još pitanja?

**VLADIMIR SKENDROVIĆ** - Niste očito shvatili moje pitanje. Ja ne govorim o zakonodavnom okviru, ja govorim o onome što ste vi izjavili upravo u vrijeme kada je o tome bilo riječ, o čemu sada govorite. Vi ste tada govorili o 120 € po m2, sada je ovdje pred nas stavljena cijena od 70 €. Naravno da neću dignuti ruku za to jer se osjećam prevaren, jer sam mislio da će na prihodovnoj strani ovo ulaganje i praktično dio grada biti kvalitetnije iskorišten u komercijalnom smislu. Nemojte me krivo shvatiti, vi znate dolje od kada je napravljena infrastruktura u Domaslovcu u Skendrovićevom putu, na čemu sam zahvalan na kooperativnosti ovog Grada i gradskih službi, cijena je zemljišta sada porasla na 65 €, toliko ja osobno imam ponudu. Znači, smatram da sam ja ipak treća zona u odnosu na ovo tu i na investicijsko ulaganje koje je Grad uložio da bi komercijalno zadovoljio određene interese na prihodovnoj strani. O tome ja govorim, ja znam da je provedeno sve kako treba.

**MIRAN ŠOIĆ** - Dobro, tržište je tržište. Ima li još pitanja? Ako nema zaključujem raspravu i dajem na glasovanje Prijedlog zaključka o odobravanju sklapanja Ugovora o kupoprodaji nekretnina na području k.o. Rakovica (Gmajna) i k.o. Samobor (Vučja jama).

Tko je za?

Nakon provedenog glasovanja Gradsko vijeće Grada Samobora većinom glasova (17 "za" i 5 "protiv") donijelo sljedeći

**ZAKLJUČAK**

**I.**

 Prihvaćaju se ponude pristigle na javni natječaj za prodaju nekretnina u vlasništvu Grada Samobora objavljen u Glasniku Samobora i Svete Nedelje od 09. lipnja 2017. i na službenoj internet stranici Grada Samobora, u ukupnoj vrijednosti od 2.863.635,00 kuna.

II.

 Ovlašćuje se gradonačelnik Grada Samobora na sklapanje ugovora sukladno uvjetima iz javnog natječaja s najpovoljnijim ponuditeljima i to:

* Markom Juraićem iz Zagreba, Dragutina Golika 36, za kupnju kč.br. 465/14, pov. 690 m2, zk.ul. 1628, k.o. Rakovica, po cijeni od 375,600,00 kuna,
* Dadom Burićem iz Samobora, Vlahe Bukovca 43, za kupnju kč.br. 465/17, pov. 591 m2, zk.ul. 1628, k.o. Rakovica, po cijeni od 361.800,00 kuna,
* Nenadom Škvorcom iz Samobora, Bartola Glasića 10, za kupnju kč.br. 468/1, pov. 570 m2, zk.ul. 1628, k.o. Rakovca, po cijeni od 325.001,00 kuna,
* Tomislavom Penićem iz Samobora, Matijaša Korvina 6, za kupnju kčbr. 470/1, pov. 619 m2, zk.ul.1628, k.o. Rakovica, po cijeni od 345.100,00 kuna,
* Martinom Sinkovićem iz Strmca, Matije Gupca 9, za kupnju kčbr. 471/12, pov. 547 m2, zk.ul. 1628, k.o. Rakovica, po cijeni od 305.517,00 kuna,
* Manuelom Sinković iz Strmca, Matije Gupca 9, za kupnju kč br. 471/13, pov. 538 m2, zk.ul. 1628, k.o. Rakovica, po cijeni od 300.517,00 kuna,
* Mladenom Ogrincem iz Samobora, Zagrebačka 19a, za kupnju kčbr. 465/7, pov. 608 m2, zkul. 1628, k.o. Rakovica, po cijeni od 322.000,00 kuna,
* Goranom Barbaroša iz Zagreba, Joze Martinovića 17, za kupnju bloka građevinskih čestica Vučje jame: kč.br. 2647/9 i kč.br. 2647/10, obje zk.ul.6230, k.o. Samobor i kč.br. 5519/7, zk.ul. 6867, k.o. Samobor, ukupne pov. 770 m2, po cijeni od 528.100,00 kuna.

**AD18.)**

**MIRAN ŠOIĆ** - Prelazimo na osamnaestu točku dnevnog reda do dvadeset druge.

 Budući da se radi tu o obveznim zakonskim izmjenama statuta, ja bih da kratki uvod gosp. Juro Horvat da i da onda po svakoj točki glasamo, ako ste suglasni s time.

 **JURO HORVAT** - Daje uvodno obrazloženje po točkama dnevnog reda od osamnaeste točke do dvadeset druge točke dnevnog reda, a koje su vijećnici dobili u materijalima za sjednicu.

 **MIRAN ŠOIĆ** - Ima li pitanja? Ako nema, onda idemo točku po točku staviti na glasovanje, jer ne možemo zajedno.

Stavljam na glasovanje Prijedlog zaključka o davanju prethodne suglasnosti na Prijedlog statutarne odluke o izmjenama Statuta Osnovne škole Bogumila Tonija.

 Tko je za?

 Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**O DAVANJU PRETHODNE SUGLASNOSTI NA PRIJEDLOG STATUTARNE ODLUKE O IZMJENAMA STATUTA OSNOVNE ŠKOLE**

**BOGUMILA TONIJA**

**I.**

Daje se prethodna suglasnost na Prijedlog statutarne odluke o izmjenama Statuta Osnovne škole Bogumila Tonija, Perkovčeva 90, Samobor, u tekstu kao što je dan u materijalima za sjednicu.

**II.**

Ovaj zaključak stupa na snagu danom donošenja.

**AD19.)**

**MIRAN ŠOIĆ** - Prelazimo na točku devetnaest - Prijedlog zaključka o davanju prethodne suglasnosti na Prijedlog statutarne odluke o izmjenama Statuta Osnovne škole Samobor.

 Tko je za?

 Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**O DAVANJU PRETHODNE SUGLASNOSTI NA PRIJEDLOG STATUTARNE ODLUKE O IZMJENAMA STATUTA OSNOVNE ŠKOLE**

 **SAMOBOR**

**I.**

Daje se prethodna suglasnost na Prijedlog statutarne odluke o izmjenama Statuta Osnovne škole Samobor, Stražnička 14, Samobor, u tekstu kao što je dan u materijalima za sjednicu.

**II.**

Ovaj zaključak stupa na snagu danom donošenja.

**AD20.)**

**MIRAN ŠOIĆ** - Prelazimo na dvadesetu točku dnevnog reda - Prijedlog zaključka o davanju prethodne suglasnosti na Prijedlog statutarne odluke o izmjenama Statuta Osnovne škole Milana Langa.

Tko je za?

 Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**O DAVANJU PRETHODNE SUGLASNOSTI NA PRIJEDLOG STATUTARNE ODLUKE O IZMJENAMA STATUTA OSNOVNE ŠKOLE**

**MILANA LANGA**

**I.**

Daje se prethodna suglasnost na Prijedlog statutarne odluke o izmjenama Statuta Osnovne škole Milana Langa Milana Langa 2, Bregana, u tekstu kao što je dan u materijalima za sjednicu.

**II.**

Ovaj zaključak stupa na snagu danom donošenja.

**AD21.)**

**MIRAN ŠOIĆ** - Prelazimo na dvadesetprvu točku dnevnog reda - Prijedlog zaključka o davanju prethodne suglasnosti na Prijedlog statutarne odluke o izmjenama Statuta Osnovne škole Mihaela Šiloboda.

Tko je za?

 Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**O DAVANJU PRETHODNE SUGLASNOSTI NA PRIJEDLOG STATUTARNE ODLUKE O IZMJENAMA STATUTA OSNOVNE ŠKOLE**

**MIHAELA ŠILOBODA**

**I.**

Daje se prethodna suglasnost na Prijedlog statutarne odluke o izmjenama Statuta Osnovne škole Mihaela Šiloboda, Sveti Martin pod Okićem 37b, Sveti Martin pod Okićem, u tekstu kao što je dan u materijalima za sjednicu.

**II.**

Ovaj zaključak stupa na snagu danom donošenja.

**AD22.)**

**MIRAN ŠOIĆ** - Prelazimo na dvadesetdrugu točku dnevnog reda - Prijedlog zaključka o davanju prethodne suglasnosti na Prijedlog statutarne odluke o izmjenama Statuta Osnovne škole Rude.

Tko je za?

 Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**O DAVANJU PRETHODNE SUGLASNOSTI NA PRIJEDLOG STATUTARNE ODLUKE O IZMJENAMA STATUTA OSNOVNE ŠKOLE RUDE**

**I.**

Daje se prethodna suglasnost na Prijedlog statutarne odluke o izmjenama Statuta Osnovne škole Rude, Rude 93, Samobor, u tekstu kao što je dan u materijalima za sjednicu.

**II.**

Ovaj zaključak stupa na snagu danom donošenja.

**AD23.)**

**MIRAN ŠOIĆ** - Prelazimo na dvadesettreću točku dnevnog reda - Prijedlog zaključka o izboru članova radnih tijela Gradskog vijeća:

 Budući da je naš Odbor za izbor i imenovanja o tome raspravljao, a u materijalima ste dobili, gradonačelnik je dao suglasnost.

 Molio bih gđu Petru Babojelić da izađe i da se dogovorimo, da pročita odbor i da mi glasamo pojedinačno za svaki odbor i ako ima rasprava, moramo tako.

**A)**

 **PETRA BABOJELIĆ** - Odbor za izbor i imenovanja na svojoj 2. sjednici održanoj 04. srpnja 2017. godine donio je zaključke kojima predlaže Gradskom vijeću da izabere članove radnih tijela Gradskog vijeća.

 Sukladno gore navedenom predlaže se Gradskom vijeću da donese sljedeći zaključak:

1. U Odbor za mjesnu samoupravu Gradskog vijeća Grada Samobora, za mandatno razdoblje Gradskog vijeća izabrani su:
2. Stjepan Šančić, za predsjednika
3. Neven Jednar, za člana
4. Ivan Ferček, za člana
5. Svebor Labura, za člana
6. Sandra Pavlaković, za članicu

**MIRAN ŠOIĆ** - Ima li pitanja? Ako nema dajem na glasanje Prijedlog Odbora za izbor i imenovanje za mjesnu samoupravu.

Tko je za?

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**I.**

U Odbor za mjesnu samoupravu Gradskog vijeća Grada Samobora, za mandatno razdoblje Gradskog vijeća izabrani su:

1. Stjepan Šančić, Ulica Črešni 34, Velika Rakovica, za predsjednika
2. Neven Jednar, Bobovica 30, Samobor, za člana
3. Ivan Ferček, Ulica Presvetog Trojstva 35, Pavučnjak, za člana
4. Svebor Labura, Lešće 31, Samobor, za člana
5. Sandra Pavlaković, Falašćak 8, Sveti Martin pod Okićem, za članicu

**II.**

Ova zaključak stupa na snagu danom donošenja, a objavit će se u Službenim vijestima Grada Samobora.

**B)**

**PETRA BABOJELIĆ** - U Odbor za financije i proračun Gradskog vijeća Grada Samobora, za mandatno razdoblje Gradskog vijeća izabrani su:

1. Marinko Džepina, za predsjednika
2. Ivan Piškulić, za člana
3. Igor Runtas, za člana
4. Ivan Radek, za člana
5. Vladimir Skendrović, za člana

**MIRAN ŠOIĆ** - Otvaram raspravu.

Ima li pitanja? Ako nema dajem Prijedlog na glasanje.

Tko je za?

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**I.**

U Odbor za financije i proračun Gradskog vijeća Grada Samobora, za mandatno razdoblje Gradskog vijeća izabrani su:

1. Marinko Džepina, Domaslovečka 4a, Domaslovec, za predsjednika
2. Ivan Piškulić, Kneza Branimira 2, Lug Samoborski, Bregana, za člana
3. Igor Runtas, Otruševec 18, Bregana, za člana
4. Ivan Radek, Savršćak 15a, Samobor, za člana
5. Vladimir Skendrović, Skendrovićev put 7, Domaslovec, za člana

**II.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

**C)**

**PETRA BABOJELIĆ** - U Odbor za imenovanje ulica i trgova Gradskog vijeća Grada Samobora, za mandatno razdoblje Gradskog vijeća izabrani su:

1. Andrija Noršić, za predsjednika
2. Luka Kazimović, za člana
3. Josip Lepen, za člana
4. Kristijan Razum, za člana
5. Josip Kunac, za člana

**MIRAN ŠOIĆ** - Ima li pitanja? Ako nema dajem na Prijedlog na glasanje.

Tko je za?

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**I.**

U Odbor za imenovanje ulica i trgova Gradskog vijeća Grada Samobora, za mandatno razdoblje Gradskog vijeća izabrani su:

1. Andrija Noršić, Milana Langa 7a, Samobor, za predsjednika
2. Luka Kazimović, IV. Cvjetno naselje 6, Samobor, za člana
3. Josip Lepen, Ljudevita Posavskog 35, Bregana, za člana
4. Kristijan Razum, Andrije Hebranga 41, Samobor, za člana
5. Josip Kunac, Petkov Breg 41, Petkov Breg, za člana

**II.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

**D)**

**PETRA BABOJELIĆ** - U Odbor za gospodarstvo, poduzetništvo, obrtništvo i ulaganja Gradskog vijeća Grada Samobora, za mandatno razdoblje Gradskog vijeća izabrani su:

1. Dragutin Marović, za predsjednika
2. Marko Grgečić, za člana
3. Josip Poljak, za člana
4. Igor Bertović, za člana
5. Irena Franceković, za članicu

**MIRAN ŠOIĆ** - Ima li pitanja? Ako nema zaključujem raspravu i dajem na glasovanje ovaj Prijedlog.

Tko je za?

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**I.**

U Odbor za gospodarstvo, poduzetništvo, obrtništvo i ulaganja Gradskog vijeća Grada Samobora, za mandatno razdoblje Gradskog vijeća izabrani su:

1. Dragutin Marović, Marovići 1, Rakov Potok, za predsjednika
2. Marko Grgečić, Braslovje 83, Samobor, za člana
3. Josip Poljak, Malinska 6, Samobor, za člana
4. Igor Bertović, Grgura Ninskog 23, Samobor, za člana
5. Irena Franceković, Samoborskih bratovština 1, Samobor, za članicu

**II.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

**E)**

**PETRA BABOJELIĆ** - U Odbor za komunalne djelatnosti Gradskog vijeća Grada Samobora, za mandatno razdoblje Gradskog vijeća izabrani su:

1. Damir Novosel, za predsjednika
2. Dragutin Kuhtić, za člana
3. Franjo Štefanić, za člana
4. Darko Lisec, za člana
5. Ivan Patekar, za člana

**MIRAN ŠOIĆ** - Ima li pitanja? Ako nema zaključujem raspravu i dajem na glasovanje ovaj Prijedlog.

Tko je za?

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**I.**

U Odbor za komunalne djelatnosti Gradskog vijeća Grada Samobora, za mandatno razdoblje Gradskog vijeća izabrani su:

1. Damir Novosel, Ulica kralja Zvonomira 15, Samobor, za predsjednika
2. Dragutin Kuhtić, Braslovje 82, Samobor, za člana
3. Franjo Štefanić, Kostanjevec Podvrški 7, Bregana, za člana
4. Darko Lisec, Mirka Bogovića 44, Galgovo, za člana
5. Ivan Patekar, Josipa Komparea 5, Samobor, za člana

**II.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

**F)**

**PETRA BABOJELIĆ** - U Odbor za društvene djelatnosti i brigu za mladež Gradskog vijeća Grada Samobora, za mandatno razdoblje Gradskog vijeća izabrani su:

1. Irena Kapor, za predsjednicu
2. Petar Raić, za člana
3. Marija Lindić, za članicu
4. Velimir Bašić, za člana
5. Stanko Eskulić, za člana

**MIRAN ŠOIĆ** - Ima li pitanja? Ako nema, tko je za?

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**I.**

U Odbor za društvene djelatnosti i brigu za mladež Gradskog vijeća Grada Samobora, za mandatno razdoblje Gradskog vijeća izabrani su:

1. Irena Kapor, Dubrava Samoborska 23, Samobor, za predsjednicu
2. Petar Raić, Okićka 9a, Samobor, za člana
3. Marija Lindić, Mihovilova 12, Hrastina Samoborska, za članicu
4. Velimir Bašić, Gustava Krkleca 9, Samobor, za člana
5. Stanko Eskulić, Palačnik 44, Samobor, za člana

**II.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

**G)**

**PETRA BABOJELIĆ** - U Odbor za zaštitu okoliša i prostorno uređenje Gradskog vijeća Grada Samobora, za mandatno razdoblje Gradskog vijeća izabrani su:

1. Marijan Lukšić, za predsjednika
2. Miroslav Kovačević, za člana
3. Goran Carek, za člana
4. Vlado Šolčić, za člana
5. Velimir Cvetković, za člana

**MIRAN ŠOIĆ** - Otvaram raspravu. Ima li pitanja? Ako nema, dajem prijedlog Odbora na glasanje.

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**I.**

U Odbor za zaštitu okoliša i prostorno uređenje Gradskog vijeća Grada Samobora, za mandatno razdoblje Gradskog vijeća izabrani su:

1. Marijan Lukšić, Maje Strozzi 25, Samobor, za predsjednika
2. Miroslav Kovačević, Bratelji 5, Krašić, za člana
3. Goran Carek, 9. svibnja 2, Samobor, za člana
4. Vlado Šolčić, Ulica Presvetog Trojstva 40, Pavučnjak, za člana
5. Velimir Cvetković, Bogumila Tonija 12, Samobor, za člana

**II.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

**H)**

**PETRA BABOJELIĆ** - U Odbor za poljoprivredu i šumarstvo Gradskog vijeća Grada Samobora, za mandatno razdoblje Gradskog vijeća izabrani su:

1. Branko Tomašković, za predsjednika
2. Božidar Horvat, za člana
3. Krunoslav Obraz, za člana
4. Andreja Horvat, za člana
5. Damir Skok, za člana

**MIRAN ŠOIĆ** - Čuli smo prijedlog, ima li pitanja? Ako nema, dajem na glasanje tko je za ovakav prijedlog.

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**I.**

U Odbor za poljoprivredu i šumarstvo Gradskog vijeća Grada Samobora, za mandatno razdoblje Gradskog vijeća izabrani su:

1. Branko Tomašković, Ulica Mokrice 5, Pavučnjak, za predsjednika
2. Božidar Horvat, Gradna 63, Samobor, za člana
3. Krunoslav Obraz, Kotari 18, Samobor, za člana
4. Andreja Horvat, Gradna 59, Samobor, za člana
5. Damir Skok, 2. Odvojak I. Mažuranića 7, Samobor, za člana

**II.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

**I)**

**PETRA BABOJELIĆ** - U Odbor za turizam i ugostiteljstvo Gradskog vijeća Grada Samobora, za mandatno razdoblje Gradskog vijeća izabrani su:

1. Darko Kupres, za predsjednika
2. Luka Tomovski, za člana
3. Ivica Ivanušević, za člana
4. Matilda Mihaela Purić, za članicu
5. Tamara Mužanić, za članicu

**MIRAN ŠOIĆ** - Ima li pitanja? Ako nema, tko je za ovakav prijedlog?

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**I.**

U Odbor za turizam i ugostiteljstvo Gradskog vijeća Grada Samobora, za mandatno razdoblje Gradskog vijeća izabrani su:

1. Darko Kupres, Hamor 1, Samobor, za predsjednika
2. Luka Tomovski, Odvojak V. Klaića 3, Samobor, za člana
3. Ivica Ivanušević, Jarušje 39, Bregana, za člana
4. Matilda Mihaela Purić, Samostanska 14/4, Samobor, za članicu
5. Tamara Mužanić, Samostanska 12, Samobor, za članicu

**II.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

**J)**

**PETRA BABOJELIĆ** - U Odbor za socijalnu skrb i zdravstvo Gradskog vijeća Grada Samobora, za mandatno razdoblje Gradskog vijeća izabrani su:

1. Petar Raić, za predsjednika
2. Goranka Koletić, za članicu
3. Said Golić, za člana
4. Ivan Kaselj, za člana
5. Ivan Orešković, za člana

**MIRAN ŠOIĆ** - Čuli smo prijedlog, ima li pitanja? Ako nema, dajem prijedlog Odbora na glasanje?

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**I.**

U Odbor za socijalnu skrb i zdravstvo Gradskog vijeća Grada Samobora, za mandatno razdoblje Gradskog vijeća izabrani su:

1. Petar Raić, Okićka 9a, Samobor, za predsjednika
2. Goranka Koletić, Žumberačka 20, Samobor, za članicu
3. Said Golić, Podgrađe Podokićko 35a, Sveti Martin pod Okićem, za člana
4. Ivan Kaselj, Jurja Dijanića 7, Samobor, za člana
5. Ivan Orešković, Ferde Livadića 6, Samobor, za člana

**II.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

**K)**

**PETRA BABOJELIĆ** - U Odbor za hrvatske branitelje iz Domovinskog rata Gradskog vijeća Grada Samobora, za mandatno razdoblje Gradskog vijeća izabrani su:

1. Zlatko Demerac, za predsjednika
2. Darko Lisec, za člana
3. Adolf Paar, za člana
4. Dragutin Stunja, za člana
5. Josip Lakić, za člana

**MIRAN ŠOIĆ** - Čuli smo prijedlog, ima li pitanja? Ako nema, tko je za?

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**I.**

U Odbor za hrvatske branitelje iz Domovinskog rata Gradskog vijeća Grada Samobora, za mandatno razdoblje Gradskog vijeća izabrani su:

1. Zlatko Demerac, 9. svibnja 10, Samobor, za predsjednika
2. Darko Lisec, Mirka Bogovića 44, Galgovo, za člana
3. Adolf Paar, Zagrebačka 17, Samobor, za člana
4. Dragutin Stunja, Petkov Breg 25, Petkov Breg, za člana
5. Josip Lakić, Gradna 86 b, Samobor, za člana

**II.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

**L)**

**PETRA BABOJELIĆ** - U Odbor za predstavke i pritužbe građana Gradskog vijeća Grada Samobora, za mandatno razdoblje Gradskog vijeća izabrani su:

1. Božidar Jednar, za predsjednika
2. Ljiljana Severović, za članicu
3. Vinko Gavrić, za člana
4. Tomislav Muslim, za člana
5. Boris Krunovar, za člana

**MIRAN ŠOIĆ** - Čuli smo prijedlog, tko je za ovakav prijedlog?

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**I.**

U Odbor za predstavke i pritužbe građana Gradskog vijeća Grada Samobora, za mandatno razdoblje Gradskog vijeća izabrani su:

1. Božidar Jednar, Bobovica 30, Samobor, za predsjednika
2. Ljiljana Severović, Stojdraga 33, Bregana, za članicu
3. Vinko Gavrić, Ante Starčevića 41, Bregana, za člana
4. Tomislav Muslim, Trkeši 26a, Bregana, za člana
5. Boris Krunovar, Frana Kršinića 13, Samobor, za člana

**II.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

**M)**

**PETRA BABOJELIĆ -** U Odbor za međugradsku i međunarodnu suradnju Gradskog vijeća Grada Samobora, za mandatno razdoblje Gradskog vijeća izabrani su:

1. Stjepan Delimar, za predsjednika
2. Šimun Pervan, za člana
3. Tea Orešković, za članicu
4. Lovro Mihelić, za člana
5. Nikola Tomljenović, za člana

**MIRAN ŠOIĆ** - Čuli smo prijedlog, tko je za ovakav prijedlog?

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**I.**

U Odbor za međugradsku i međunarodnu suradnju Gradskog vijeća Grada Samobora, za mandatno razdoblje Gradskog vijeća izabrani su:

1. Stjepan Delimar, Vladimira Ruždjaka 4, Samobor, za predsjednika
2. Šimun Pervan, Ulica kralja Tvrtka 3, Samobor, za člana
3. Tea Orešković, Đure Basaričeka 9/1, Bregana, za članicu
4. Lovro Mihelić, Vrbovec Samoborski 39, Samobor, za člana
5. Nikola Tomljenović, 2. odvojak Ivana Mažuranića 8, Samobor, za člana

**II.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

**N)**

**PETRA BABOJELIĆ -** U Odbor za korekciju i usklađivanje granica naselja, mjesnih odbora i gradskih četvrti Gradskog vijeća Grada Samobora, za mandatno razdoblje Gradskog vijeća izabrani su:

1. Darko Imprić, za predsjednika
2. Tomislav Ložnjak, za člana
3. Franjo Grgat, za člana
4. Damir Požgaj, za člana
5. Marko Polić, za člana

**MIRAN ŠOIĆ** - Ima li pitanja, ako nema dajem prijedlog Odbora na glasanje.

Tko je za?

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**I.**

U Odbor za korekciju i usklađivanje granica naselja, mjesnih odbora i gradskih četvrti Gradskog vijeća Grada Samobora, za mandatno razdoblje Gradskog vijeća izabrani su:

1. Darko Imprić, Karlovačka cesta 160, Rakov Potok, za predsjednika
2. Tomislav Ložnjak, Dolec Podokićki 8, Sveti Martin pod Okićem, za člana
3. Franjo Grgat, II. Odvojak 3, Podvrh, Bregana, za člana
4. Damir Požgaj, Školska 1, Molvice, Samobor, za člana
5. Marko Polić, Petra Preradovića 15, Samobor, za člana

**II.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

**O)**

**PETRA BABOJELIĆ** - U Povjerenstvo za ravnopravnost spolova, za mandatno razdoblje Gradskog vijeća izabrani su:

1. Romina Galović, za predsjednicu
2. Suzana Štiglić, za članicu
3. Irena Mataušić, za članicu
4. Vedran Klačić, Samobor, za člana
5. Renata Glojnarić, za članicu

**MIRAN ŠOIĆ** - Čuli smo prijedlog, tko je za?

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

**I.**

U Povjerenstvo za ravnopravnost spolova, za mandatno razdoblje Gradskog vijeća izabrani su:

1. Romina Galović, Vrhovčak 61, Samobor, za predsjednicu
2. Suzana Štiglić, Matije Gupca 20d, Bregana, za članicu
3. Irena Mataušić, Medsave 13, Samobor, za članicu
4. Vedran Klačić, Josipa Jelačića 135, Samobor, za člana
5. Renata Glojnarić, Skendrovićev put 9, Domaslovec, Samobor, za članicu

**II.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

**AD24.)**

**MIRAN ŠOIĆ -** Prelazimo na dvadesetčetvrtu točku dnevnog reda - Prijedlog odluke o imenovanju Gradskog povjerenstva Grada Samobora za procjenu šteta od elementarnih nepogoda.

Izvjestitelj je gosp. Krunoslav Znika.

**KRUNOSLAV ZNIKA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ -** Materijal i sva obrazloženja smo dobili.

Otvaram raspravu.

**VLADIMIR SKENDROVIĆ** - Nije rasprava, samo bih postavio pitanje čisto da razjasnim sam sebi, a vezano je i za točku 24. i 25. S obzirom da u uvodnom dijelu piše da Gradsko vijeće predlaže itd., da li je uvjet i određeni kriteriji, i koji su to kriteriji, ili je uvjet da bude zaposlenik gradske uprave itd.

**KRUNOSLAV ZNIKA** - Uvjeti nisu nigdje propisani, znači u principu je takvo pravilo da budu u Povjerenstvu struke koje na terenu mogu procijeniti pojedine štete, a čisto zbog operativnosti i smanjenja troškova, jer ako se angažiraju vanjski suradnici to onda i košta, a i sama operativnost Povjerenstva, predloženo je da bi okosnicu bili tu djelatnici Grada koji svaki iz svog odjela vladaju tematikom.

 **MIRAN ŠOIĆ -** Ima li još pitanja?

 Ako nema zatvaram raspravu.

 Odbor za statutarno - pravna pitanja također je podržao ovu točku dnevnog reda.

Dajem na glasovanje Prijedlog odluke o imenovanju Gradskog povjerenstva Grada Samobora za procjenu šteta od elementarnih nepogoda.

 Tko je za?

 Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeću

**ODLUKU**

 **O IMENOVANJU GRADSKOG POVJERENSTVA GRADA SAMOBORA ZA PROCJENU ŠTETA OD ELEMENTARNIH NEPOGODA**

**Članak 1.**

 U Gradsko povjerenstvo Grada Samobora za procjenu šteta od elementarnih nepogoda (u daljnjem tekstu: Povjerenstvo) imenuju se:

1. Krunoslav Znika, Josipa Jelačića 12, Samobor, za predsjednika
2. Mario Anušić, Havidićeva 18, Zagreb, za člana
3. Stjepan Kozlina, Drežnička cesta 53, Drežnik Podokićki, za člana
4. Ivan Horvat, Grdanjci 67A, Grdanjci, za člana
5. Štefica Lustek, Lusteki 3, Falaščak, Sv. Martin pod Okićem, za članicu
6. Igor Jaić Krasnik, Baščanske ploče 7, Samobor, za člana
7. Ivica Karoglan, Josipa Trputca 4, Samobor, za člana
8. Natko Gaberc, Vladimira Nazora 5, Samobor, za člana

**Članak 2.**

Članovi Povjerenstva imenuju se na vrijeme od 4 (četiri) godine.

**Članak 3.**

 U svrhu otklanjanja i ublažavanja izravnih posljedica elementarnih nepogoda Povjerenstvo poduzima sljedeće aktivnosti:

* utvrđuje štetu za područje grada te organizira i usklađuje njenu procjenu na način da odmah, nakon nastanka nepogode, odnosno njenih prvih posljedica, a najkasnije u roku od 8 dana, podnese izvješće o elementarnoj nepogodi i to Državnom povjerenstvu, županijskom povjerenstvu i nadležnom ministarstvu
* potvrđuje štetu, za čije otklanjanje odnosno ublažavanje se odobravaju sredstva iz proračun grada
* daje podatke za proglašenje elementarne nepogode
* surađuje sa Županijskim odnosno općinskim povjerenstvom
* Državnom povjerenstvu predlaže odobrenje žurne pomoći prema žurnom postupku, na temelju izvješća i mišljenja županijskog povjerenstva
* Županijskom povjerenstvu prijavljuje štetu prema redovitom postupku
* izrađuje izvješća o štetama i utrošku sredstava pomoći za Županijsko povjerenstvo
* obavlja procjenu štete i predlaže mjere za njihovo otklanjanje u slučajevima nesreća koje nisu proglašene elementarnom nepogodom
* obavlja druge poslove sukladno Zakonu o zaštiti od elementarnih nepogoda.

**Članak 4.**

Stupanjem na snagu ove Odluke prestaje važiti Odluka o imenovanju Gradskog povjerenstva Grada Samobora za procjenu šteta od elementarnih nepogoda (Službene vijesti Grada Samobora br. 6/14.).

**Članak 5.**

Ova Odluka stupa na snagu dan nakon dana objave u Službenim vijestima Grada Samobora.

**AD25.)**

**MIRAN ŠOIĆ -** Prelazimo na točku dvadesetpetu dnevnog reda Prijedlog zaključka o imenovanju Povjerenstva za provođenje natječaja za prodaju nekretnina i pokretnina u vlasništvu Grada Samobora čija pojedinačna vrijednost prelazi 1.000.000,00 kn, odnosno 0,5% iznosa prihoda.

 Molim gosp. Maria Anušića da uzme riječ.

 **MARIO ANUŠIĆ -** Daje uvodno obrazloženje po točki dnevnog reda, a koje su vijećnici dobili u materijalima za sjednicu.

 **MIRAN ŠOIĆ** - Ima li pitanja? Nema pitanja, zaključujem raspravu i dajem Prijedlog zaključka na glasovanje.

 Tko je za?

 Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

# ZAKLJUČAK

**O IMENOVANJU POVJERENSTVA ZA PROVOĐENJE NATJEČAJA**

**ZA PRODAJU NEKRETNINA I POKRETNINA**

**U VLASNIŠTVU GRADA SAMOBORA**

**I.**

Osniva se Povjerenstvo za provođenje natječaja za prodaju nekretnina i pokretnina u vlasništvu Grada Samobora čija pojedinačna vrijednost prelazi 1.000.000,00 kn, odnosno 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina.

**II.**

Povjerenstvo ima ukupno šest članova - predsjednika i zamjenika predsjednika, dva člana i dva zamjenika člana.

Povjerenstvo može održati sjednicu ukoliko su prisutna najmanje tri člana, od kojih jedan mora biti predsjednik ili zamjenik predsjednika.

**III.**

Povjerenstvo provodi postupak otvaranja i razmatranja ponuda pristiglih na natječaj i nadležnom tijelu predlaže donošenje odluka o raspolaganju nekretninama i pokretninama.

**IV.**

U Povjerenstvo se imenuju:

* + Sanja Horvat Iveković, dipl. iur., za predsjednicu
	+ Valentina Horvat, dipl. iur., za zamjenicu predsjednice
	+ Zvonko Župančić, dipl. ing. građ., za člana
	+ Ana Vlah, dipl. iur., za članicu
	+ Katica Tandarić, dipl. iur., za zamjenicu člana
	+ Igor Rizmanovski, dipl. iur., za zamjenika članice

**V.**

Stupanjem na snagu ovog Zaključka prestaje važiti Zaključak Gradskog vijeća od 12. veljače 2015. godine, KLASA: 021-05/15-01/1, URBROJ: 238-11-04/03-15-10.

**VI.**

Ovaj zaključak stupa na snagu danom donošenja, a objavit će se u Službenim vijestima Grada Samobora.

**AD26.)**

**MIRAN ŠOIĆ** - Prelazimo na dvadesetšestu točku dnevnog reda - Prijedlog zaključka o ukidanju statusa javnog dobra na kč. br. 5519/4, k.o. Samobor.

 **MARIO ANUŠIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

 **MIRAN ŠOIĆ** - Gđa Franceković se javlja.

 **IRENA FRANCEKOVIĆ** - Obzirom da je to nekad očito bila poljoprivredna parcela, vlasništvo nekoga, nisam gledala tko su bili povijesni vlasnici, to je Grad Samobor uzeo u vlasništvo kada je to proglasio javnim dobrim. Sada me zanima samo, da li će se to vratiti originalnim vlasnicima ili će to ostati u vlasništvu Grada Samobora? Da li su oni ispravno obeštećeni za taj postupak? Nije isto ako im oduzmete zemljište koje ćete proglasiti građevinskim ili ste im to uzeli u svrhu javnog dobra.

 **MARIO ANUŠIĆ** - Ukratko ću samo, u naravi livada i šikara, a piše što je sada javno dobro, a javno dobro je vlasništvo Grada Samobora kao takvo. Grad Samobor ne može s tim raspolagati, da bi dalje mogao raspolagati, mi ćemo to sada prebaciti na Grad Samobor da ne bude javno dobro. Prijašnje stanje, mislim da je to isto bio Grad Samobor, to sada ne mogu tvrditi jer nisam vadio povijesne izvatke. Za ostale suvlasnike koji su s nama na toj parceli i na jednoj i na drugoj idemo, idemo za to da im omogućimo da danas sutra mogu raspolagati sa svojom nekretninom, a i da Grad Samobor raspolaže sa svojom nekretninom, da ne kočimo druge ljude, jer tu su dva vlasnika Rubinić i još jedan preko čijih parcela ide javno dobro. Po planu nema potrebe da tamo bude javno dobro, niti će ikada biti cesta, stoga bi bilo dobro to ukinuti da se može napraviti kvalitetno i rasparcelirati.

 **IRENA FRANCEKOVIĆ** - Samo jedna kratka replika. Prvi puta kada ste to proglasili javnim dobrom, napravili ste postupak izvlaštenja tih parcela i privatne vlasnike ste praktički oštetili ovim sadašnjim postupkom, gdje sada to vraćate natrag u građevinsku zonu i praktički pretvarate to u vlasništvo Grada Samobora. Smatram da su originalni vlasnici oštećeni za cijenu koju su eventualno dobili prvi put.

 **MIRAN ŠOIĆ** - Mi se borimo za opće dobro. Ima li još pitanja?

 Ako nema, zatvaram raspravu i dajem na glasanje.

 Tko je za?

 Nakon provedenog glasovanja Gradsko vijeće Grada Samobora većinom glasova (20 "za" i 2 "protiv") donijelo je sljedeći

**ZAKLJUČAK**

**I.**

Ukida se javno dobro za opću upotrebu - nerazvrstana cesta u vlasništvu Grada Samobora kč. br. 5519/4, oranica pov. 604 m2, upisana u zk. ul. 6732, k.o. Samobor i upisuje u vlasništvo Grada Samobora temeljem članka 103. Zakona o cestama (Narodne novine br. 84/11., 22/13., 54/13., 148/13. i 92/14.).

**II.**

Grad Samobor dozvoljava, da se bez ikakvog daljnjeg pitanja ili odobrenja, u zemljišnim knjigama Općinskog suda u Novom Zagrebu, Stalne službe u Samoboru, Zemljišno - knjižnog odijela, na temelju ovog zaključka izvrši ukidanje statusa javnog dobra za opću upotrebu cijele kč. br. 5519/4, oranica pov. 604 m2, zk. ul. 6732, k.o. Samobor te da se ista upiše u vlasništvo Grada Samobora.

**AD27.)**

 **MIRAN ŠOIĆ** - Prelazimo na dvadesetsedmu točku dnevnog reda - Ostale informacije.

 Imamo tri informacije. Budući da se moramo učiti, cijeloživotno učenje moderno bude bilo, zamolio bih gđu Vlah da u tri rečenice kaže da od jeseni kreće novi ciklus obuke gradskih vijećnika. Evo, par kratkih informacija.

 **ANA VLAH** - Može samo par informacija. Na početku svakog mandata, neki gradovi su već to prošli, Udruga gradova čiji smo mi član, organizira besplatnu edukaciju za gradske vijećnike, koju je već nekoliko generacija vijećnika prošlo u Gradu Samoboru. Edukacije se obično odigrava subotom, to je nekakvih pet ili šest sati vašeg vremena, jako je korisna i jako je konstruktivna. Vidimo da ste vi već sada dosta savladali vijećničke vještine. Mislim da vam ovo još više može pomoći kroz nekakve vježbe praktične i rad s trenerima, još više ćete saznati koje su vaše obveze, koja su vaša naravno, prava. Još jednom ponavljam, besplatna je i oduzet će nekakvih pet ili šest sati vašeg vremena, organizirat ćemo jednu subotu. Predlažem svima, pogotovo novima, većina ovih starih su to i prošli, da se javite meni na mail kroz nekakvih mjesec dana i onda ćemo u dogovoru s Udrugom gradova organizirati termin koji nam svima skupa najbolje odgovara, vjerojatno ili u ovoj gradskoj vijećnici ili na nekom adekvatnijem mjestu, ovisi o broju polaznika.

 Dobit ćete još jednom mailom to, dobit ćete link, ako niste zainteresirani šutite, ako jeste, javite se.

 **VLADIMIR SKENDROVIĆ** - Može samo još jedno pitanje, proizašlo je rasprave iz Aktualnog sata. Sada smo vani pod pauzom imali određene konzultacije, pa bih molio ako možemo zatražiti da gosp. gradonačelnik na sljedeću sjednicu dođe s imenom i prezimenom osobe koju je prozvao na račun upita kolegice Franceković. On je u svom iznošenju naglasio da je to netko od oporbe, član stranke iz oporbe. Mi smo se konzultirali, nitko nema nikoga iz Kladja u ovom sazivu, ali se i nevezano na to nadovezao da su tu huškači neki, kojih se grozim osobno, koji ugrožavaju javno dobro i na javnim mjestima poput šatora u Savskoj itd. Naglašavam da su tamo bili branitelji, hrvatski branitelji i da je implicirao na vrlo ružan način da oni koriste to pravo da bi si omogućili puteve, osvjetljavanje itd. Molio bih da on iziđe s imenom i prezimenom, kada je prozvao da znamo o kome se to radi, jer odgovorno tvrdim, što se tiče oporbene stranke HDZ-a, to član nije.

 **MIRAN ŠOIĆ** - Mislim da o tome ne bi trebalo provoditi veliku raspravu, ovo je ušlo u zapisnik pa ćemo vidjeti.

 **IVAN KASELJ** - Imam jedan prijedlog. Budući da su moje kolege osim mene i gosp. Lovre, već malo u godinama, da probamo naći neko adekvatnije riješene za ovu klimu ili rashladni ovaj uređaj. Fakat mi stalno puše po leđima, a ako ga ugasimo ostalima to smeta, pa da vidimo imamo li nekog načina za to.

 **ANA VLAH** - Upravo smo predsjednik Gradskog vijeća i ja to komentirali na pauzi sada, probat ćemo kada se svi vratimo s praznika, odnosno s godišnjih odmora, sjesti i naći neko adekvatnije rješenje, bilo u vidu, ne znam Pučkog učilišta, Bunkera, možda nečega da razmislimo, jer istina je, pogotovo za ovih ljetnih mjeseci, ako klimu smanjimo na manje direktno puše ljudima, zato su tu ova dva mjesta i prazna. Mi ćemo se potruditi naći neko smisleno rješenje, jer smo svjesni da ova vijećnica, pogotovo kada nam dođu svi, a i mediji su se isto malo požalili, da je stvarno neadekvatno, do toga da mi vas ovdje iz zadnjih redova jedva čujemo. Te žice, ta instalacija, po kojima svi hodamo, nažalost to je vijećnica, ona nije namijenjena za ovakve stvari. Probat ćemo sjesti i naći neko adekvatnije rješenje.

**DAMIR SKOK** - Neću vam oduzimati puno vremena. Predložio bih to na sjednici 07. rujna, ali mislim da ako će biti prihvaćeno da je bolje da krenemo ranije. Naime, imam jednu ideju, a porazgovarao sam, jer radim u Gradu Zagrebu, s Gradskim uredom za poljoprivredu i šumarstvo i s Turističkom zajednicom grada Zagreba. Bliži nam se i Dan grada Samobora i mislim da ne bi bilo loše organizirati manifestaciju Dani Samobora u Zagrebu. Nešto u onom tjednu pred sam Dan grada Samobora, gdje bismo naše obrtnike, OPG-ove, hranu samoborsku, pića i slično, slično kao što rade proizvodi hrvatskog sela, dalmatinska obala, otoci to rade na Trgu bana Jelačića, da bismo mi malo senzibilizirali i javnost i Zagrepčane s nekim danima Samobora u Zagrebu. Prva reakcija pročelnika Gradskog ureda za poljoprivredu, gđe. Bienenfeld, tu iz Turističke, su bile pozitivne. Naravno to sam govorio kao mogućnost mojeg prijedloga gradskoj upravi, pa bih zamolio i dao bi to kao prijedlog da razmisle.

**ANA VLAH** - Ovo, ja konkretno, smatram da je odličan prijedlog. Ono što možemo napraviti definitivno, mi imamo Turističku zajednicu Zagrebačke županije, često sam tamo prolazila pa vidim i samoborske proizvode i ostalo, ali definitivno možemo o ovome izvijestiti, inače primjerak Zapisnika ne šaljemo, ali ovu točku razno možemo proslijediti našoj direktorici Turističke kao prijedlog.

 **MIRAN ŠOIĆ -** Prijedlog ćemo uzeti u razmatranje.

 **IVAN HORVAT** - Možda da Predsjedništvo provede neku anketu ili da razmislimo o početku rada sjednice, neki vijećnici koji su u radnom odnosu imaju problema s poslodavcima.

 **MIRAN ŠOIĆ** - Uzet ćemo u razmatranje.

 Ima li još? Ako nema, onda ja imam još dvije obavijesti. Jedna je da vas podsjetim da smo raspisali natječaj za dodjelu nagrada Grada Samobora, da treba prijedloge predati do 18.08., do kada je natječaj otvoren, pa da onda komisija, do 07. rujna kada smo predvidjeli novo Vijeće, može pripremiti sve prijedloge.

 Svima se zahvaljujem na današnjem radu, malo smo širi bili, da se upoznamo, dakle, koristilo je svima nama novima, s našim javnim poduzećima.

 Želim vam da se dobro odmorite i da lijepo provedete godišnji odmor i da se 07. rujna ponovno vidimo.

 **Dovršeno u 18.30 sati.**

**ZAPISNIČARKA PROČELNICA PREDSJEDNIK**

**Nada Gorišek Ana Vlah, dipl. iur. Miran Šoić**